Kedah: MAQIS rampas pisang dan nenas tanpa permit sah

BUKIT KAYU HITAM, 10 Februari - Jabatan Perkhidmatan Kuarantin dan Pemeriksaan Malaysia, MAQIS Kedah menggagalkan cubaan membawa masuk buah pisang dan nenas berjambul tanpa permit.

Kesalahan itu dikesan selepas MAQIS membuat pemeriksaan ke atas sebuah lori dari Thailand, di Kompleks ICQS Kota Putra Durian Burung.

Dalam kenyataan Pengarah MAQIS Kedah, Lily Rosalind Paul, memaklumkan, hasil pemeriksaan mendapati 43 bakul pisang seberat 750 kilogram dan 13 bakul seberat 130 kilogram nenas berjambul berada didalam muatan lori berkenaan.  Kesemua barang dagangan berkenaan, dianggarkan bernilai lebih RM1,576.  Kenyataan turut menyebut, kegagalan mengemukakan permit import yang sah merupakan kesalahan mengikut Seksyen 11(1), Akta Perkhidmatan Kuarantin dan Pemeriksaan Malaysia 2011 [Akta 728].


Sarawak: 8 terselamat dalam kebakaran bangunan 4 tingkat

KUCHING, 10 Februari - Lapan individu terselamat dalam kebakaran yang berlaku pagi tadi, di Taman Suria Jaya, Jalan Matang, Kuching, Sarawak.

Pusat Gerakan Operasi Bomba dan Penyelamat Sarawak, memaklumkan pihaknya menerima panggilan kecemasan pada pukul 5:12 pagi.

Dalam kejadian itu, tiga sekeluarga termasuk seorang bayi diselamatkan pasukan bomba dan penyelamat Petrajaya dan Batu Lintang. Manakala lima yang lain, cedera, selepas bertindak terjun dari sebuah bangunan empat tingkat, untuk menyelamatkan diri.  Kebakaran melibatkan 14 unit kediaman dalam satu blok bangunan jenis kekal dan mengakibatkan 7 motorsikal musnah. Punca insiden tersebut masih dalam siasatan.


Kadar kebolehjangkitan COVID-19 turun sepanjang 7 hari

PUTRAJAYA, 10 Februari - Malaysia menunjukkan penurunan kadar kebolehjangkitan atau R-Naught adalah dari 1.16 kepada sekitar 0.91.

Ia berdasarkan pemerhatian pergerakan tujuh hari kes harian COVID-19

Jelas Ketua Pengarah Kesihatan, Tan Sri Dr Noor Hisham Abdullah, puncak gelombang jangkitan mungkin sudah berlaku pada 31 Januari dengan 5,298 kes harian direkodkan.

Justeru beliau menjangkakan kes harian mungkin kekal mendatar untuk tempoh pemerhatian seterusnya, sebelum menurun hasil pelaksanaan Perintah Kawalan Pergerakan (PKP) selepas empat minggu.


Kedah bersedia hadapi musim kemarau

ALOR SETAR, 9 Februari - Syarikat Air Darul Aman (SADA) sedia menyalurkan bekalan air menerusi tangki tambahan sebagai persediaan menghadapi krisis bekalan air menjelang musim kemarau di Kedah.

Pengerusi Jawatankuasa Kerja Raya, Bekalan dan Sumber Air dan Tenaga Negeri, Datuk Suraya Yaacob memberitahu, tumpuan diberikan di daerah Kuala Muda dan Yan.

Gangguan air setiap tahun di kawasan berkenaan menjadikan dua daerah itu perlu tumpuan lebih pihak SADA.

Untuk memastikan bekalan air stabil, kadar penggunaan air untuk kegunaan pertanian dan domestik juga akan dipantau berikutan bermulanya musim penanaman padi di Kedah, Mac ini.

Setakat ini, bekalan mencukupi dan paras air di empangan masih pada tahap normal.

Beliau berkata demikian pada program penyerahan bantuan awal persekolahan dan penyerahan pelitup muka secara pandu lalu di Kolej Sultan Abdul Hamid, Alor Setar.


Johor sediakan 1,500 gajet kepada calon SPM

JOHOR BAHRU, 9 Februari - Bagi memudahkan Pengajaran dan Pembelajaran di Rumah (PdPR) khususnya calon-calon peperiksaan Sijil Pelajaran Malaysia (SPM) 2021 dan 2022 di Johor, 1,500 gajet bakal disediakan.

Kemudahan berkenaan bakal diberi kepada mereka yang terdiri daripada keluarga B40 pertengahan Mac ini.

Ketika menyatakan komitmen itu, Exco Pendidikan, Penerangan, Warisan dan Kebudayaan Negeri, Mazlan Bujang memaklumkan pihaknya mengikat kontrak dua tahun dengan syarikat telekomunikasi melibatkan kos keseluruhan lebih RM1 juta.

Bagaimanapun, program itu tidak melibatkan calon-calon SPM 2020.

Beliau menyatakan perkara ini pada Majlis Bantuan COVID-19 kepada penjaja bazar di Johor Bahru.


Had maksimum jemaah solat Jumaat dan fardu di Perak ditambah kepada 250 individu

IPOH, 9 Februari - Had maksimum jemaah solat Jumaat dan fardu di Perak ditambah kepada 120 individu bagi seluruh masjid dan surau di negeri itu bermula esok.

Yang Dipertua Majlis Agama Islam dan Adat Melayu Perak, Datuk Seri Mohd Annuar Zaini menerusi kenyataan memberitahu, keputusan itu diperkenan Sultan Perak, Sultan Nazrin Muizzuddin Shah selepas menimbang nasihat Jawatankuasa Fatwa Negeri Perak, Majlis Keselamatan Negara dan Kementerian Kesihatan.

Semua masjid utama setiap daerah termasuk masjid dan surau di kem tentera dan polis serta di institusi pendidikan dibenarkan menerima 250 jemaah.  Pada masa sama, setiap jemaah dinasihat membawa beg menyimpan kasut untuk membolehkan mereka membawa masuk kasut ke dalam masjid dan surau.  Ia bagi memastikan penjarakan fizikal bagi aliran masuk dan keluar jemaah sentiasa terjamin.

Walau bagaimanapun, Datuk Seri Mohd Annuar menegaskan, ketetapan baharu itu tidak terpakai untuk aktiviti sosial dan keagamaan termasuk solat jumaat dan solat fadhu berjemaah di kawasan Perintah Kawalan Pergerakan Diperketatkan (PKPD).


Perlis: Warga emas maut, dipercayai gantung diri

KUALA PERLIS, 9 Februari : Seorang wanita berusia 60 tahun ditemukan maut disyaki menggantung diri di sebuah kedai makan di persisiran pantai Kuala Perlis.  Ketua Polis Daerah Kangar, Supritendan Wari Kiew memaklumkan, kejadian dipercayai berlaku kira-kira jam 7:35 pagi tadi.

Mangsa ditemukan tergantung oleh seorang lelaki yang sedang berjogging di kawasan berkenaan sebelum bertindak memaklumkan kepada pihak Jabatan Bomba dan Penyelamat Kuala Perlis serta Balai Polis Kuala Perlis.  Siasatan awal mendapati, mangsa keluar dari rumahnya pada 6:00 pagi tadi untuk pergi ke kedai berhampiran, tetapi tidak pulang ke rumah.  Tiada sebarang unsur jenayah dikesan namun siasatan lanjut masih dijalankan.  Mayat mangsa dihantar ke Hospital Tuanku Fauziah, Kangar untuk bedah siasat.


Majikan gagal ikut SOP, tapak pembinaan diarah tutup

KEPALA BATAS, 9 Februari - Sebuah tapak pembinaan diarah tutup serta merta kerana gagal mematuhi Prosedur Operasi Standard (SOP) ditetapkan ketika Perintah Kawalan Pergerakan (PKP).

Pengarah Lembaga Pembangunan Industri Pembinaan Malaysia (CIDB) Pulau Pinang, Zahidi Hashim berkata,majikan di tapak pembinaan itu juga didapati gagal memastikan pekerja melakukan saringan COVID-19 serta tidak menyediakan tempat kondusif buat pekerjanya.  Bukan itu sahaja, majikan juga gagal mempamerkan permit kebenaran membina rumah kongsi dalam kawasan tapak pembinaan selain melebihi had yang dibenarkan.  Sementara itu, Ketua Polis Daerah SPU, ACP Noorzainy Mohd Noor berkata, pemeriksaan mendapati 11 daripada 51 pekerja asing ditapak itu tidak mempunyai permit sah.  Kesemua warga Bangladesh dan Indonesia berkenaan dibawa ke IPD SPU untuk tindakan lanjut.


Gagal kemuka dokumen tepat, 5,000kg aiskrim dirampas

PADANG BESAR, 9 Februari - Hampir 5,000 kilogram aiskrim dirampas oleh Jabatan Perkhidmatan Kuarantin dan Pemeriksaan Malaysia (MAQIS) Negeri Perlis.

Ia berikutan pemilik kontena bermuatan aiskrim bernilai lebih RM33,000 ringgit dari Thailand itu gagal mengemukakan dokumen sijil kesihatan dari negara pengeksport yang tepat.

Kontena berkenaan ditahan di Unit Kargo ICQS Padang Besar.

Menurut Pengarah MAQIS Perlis, Mohamad Arshad Raffin, perbuatan mengimport barang dagangan dengan mengemukakan dokumen mengelirukan disiasat di bawah Seksyen 13, Akta Perkhidmatan Kuarantin dan Pemeriksaan Malaysia.

Jika sabit kesalahan boleh didenda tidak melebihi RM50,000 atau dipenjara tidak melebihi dua tahun atau kedua-duanya sekali.


Tabung Musa'adah Jakim & YWM: RM4 juta telah disalur kepada golongan sasar

PUTRAJAYA, 9 Februari - Sebanyak RM4 juta daripada Tabung Musa'adah COVID-19 anjuran Jabatan Kemajuan Islam (JAKIM) dan Yayasan Wakaf Malaysia (YWM) telah disalurkan kepada golongan sasar di seluruh negara.

Menurut Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al Bakri, tabung itu secara keseluruhannya telah menerima sumbangan kira-kira RM6 juta daripada syarikat korporat dan individu sejak dilancarkan Mac tahun lepas.

Tambahnya lagi, JAKIM akan mengemaskini jumlah sumbangan dan perbelanjaan untuk setiap bulan bermula Januari tahun ini.

Datuk Dr Zulkifli melepaskan Konvoi Program Musa’adah Bantuan Bencana Alam Pasca banjir JAKIM-YWM ke Dungun, Terengganu di Putrajaya.  Pada majlis itu, Datuk Dr Zulkifli turut menyampaikan sumbangan lebih  RM24,000 kepada 122 pelajar Universiti Kebangsaan Malaysia (UKM) daripada keluarga B40.  Selain itu, sebanyak RM15,000 bantuan pembiayaan kos ujian saringan COVID-19, diserahkan kepada 60 petugas barisan hadapan Pasukan Pengurusan Jenazah Covid 19, Jabatan Agama Islam Wilayah Persekutuan (JAWI).


Usah ragu, kajian dapati vaksin COVID-19 terbukti selamat

ANGKASAPURI, 9 Februari - Tempoh singkat untuk menghasilkan vaksin COVID-19 menyebabkan ada ramai masih lagi ragu-ragu terhadap keselamatan dan keberkesanannya.

Bagaimanapun, saintis yang juga merangkap Penyelia Makmal Saringan Covid-19, Institut Genom Malaysia, Dr. Azira Muhamad memaklumkan hasil kajian mendapati vaksin tersebut terbukti selamat.

Jelas Dr Azira, terdapat empat faktor yang menyebabkan pembangunan vaksin dipercepat dan antara proses untuk mengumpul sukarelawan merupakan antara yang paling kritikal.

Proses itu membolehkan vaksin Pfizer berjaya merekrut seramai 43,000 sukarelawan yang sebelum ini mengambil masa lima tahun bagi mendapatkan sukarelawan yang mencukupi bagi penyakit batuk berdarah.

Selain itu kemajuan teknologi juga menyebabkan penghasilan vaksin COVID-19 dipercepat berbanding tempoh 10 hingga 15 tahun kebiasaannya untuk melengkapkan fasa-fasa klinikal sehingga lulus.

Tambah Dr. Azira, kaedah dan teknologi yang digunakan juga telah lama digunakan dan ada yang sudah bertapak lebih 20 tahun. Ia memudahkan lagi proses mencipta vaksin baharu.


Stadium Malawati akan beroperasi sebagai Pusat Penilaian COVID-19 daerah Petaling mulai esok

SHAH ALAM, 7 Februari - Stadium Malawati, Shah Alam akan beroperasi sebagai Pusat Penilaian COVID-19 (CAC) bagi daerah Petaling mulai esok.

Pengarah Kesihatan Selangor, Datuk Dr Sha’ari Ngadiman berkata CAC itu akan menggantikan CAC Dewan Majlis Perbandaran Subang Jaya (MPSJ) di SS15.

Langkah itu berikutan kapasitinya yang boleh menampung lebih ramai pesakit COVID-19.

CAC di Dewan MPSJ hanya mempunyai kapasiti seramai 500 pesakit sehari berbanding CAC di Stadium Malawati yang boleh menampung sehingga 1,500 pesakit.

Keputusan dibuat berikutan jumlah kes baharu di daerah Petaling yang meningkat.

CAC itu akan beroperasi dari Isnin hingga Sabtu dan ditutup pada Ahad.

Ia akan memainkan peranan untuk menilai pesakit COVID-19 sebelum menempatkan mereka di hospital, Pusat Kuarantin dan Rawatan COVID-19 (PKRC) di Serdang atau hanya diarah menjalani kuarantin di rumah.


Isu kurier: Pengguna boleh buat aduan atas barangan rosak

HULU TERENGGANU, 8 Februari- Pengguna boleh membuat aduan ke Tribunal Tuntutan Pengguna Malaysia, bagi menuntut ganti rugi terhadap barangan rosak atau hilang yang dihantar menerusi perkhidmatan kurier. Ketika menyatakan mengenai perkara itu, Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid, aduan boleh dibuat sekiranya syarikat kurier berkenaan enggan bertanggungjawab.

Dalam masa sama, pengguna dan peniaga dinasihat tidak menggunakan perkhidmatan kurier biasa untuk menghantar barangan berharga, atau mudah rosak, terbakar mahupun meletup.

"Kita ada Tribunal Tuntutan Pengguna, bagi mempertimbangkan dan mengambil tindakan atas aduan agar pengguna tidak teraniaya dan mendapat hak mereka."Beliau mengulas mengenai rungutan warganet berhubung barangan yang dibeli rosak dan hilang didakwa dilakukan pekerja syarikat penghantaran kurier.  Sebelum ini, tular video berdurasi 15 saat di media sosial yang menunjukkan tindakan sekumpulan pekerja sebuah syarikat perkhidmatan kurier mogok dan membaling barangan pelanggan.


24 Kes kematian angka tertinggi pernah direkodkan

PUTRAJAYA, 8 Feb - 3,100 kes positif baharu COVID-19 direkodkan hari ni, sedikit menurun berbanding semalam.

Namun jumlah kematian mencatatkan angka 24 kes, iaitu jumlah harian tertinggi pernah direkodkan.

Ini menjadikan jumlah kumulatif kes kematian di negara ini mencecah 896 kes atau 0.36% daripada jumlah keseluruhan kes.

Menerusi kenyataannya, Ketua Pengarah Kesihatan, Tan Sri Dr Noor Hisham Abdullah turut memaklumkan sebanyak 282 kes menerima rawatan di Unit Rawatan Rapi, ICU termasuk 134 kes memerlukan bantuan alat pernafasan.

Sebanyak 2,340 kes dilaporkan sembuh atau 78.5%.

Selangor terus mencatatkan jumlah tertinggi jangkitan dengan sebanyak 1,196 kes baharu, diikuti Johor dengan 490 kes dan Melaka sebanyak 344 kes.


KKMM minat dapatkan pengalaman Facebook urus data program vaksinasi COVID-19

PUTRAJAYA, 6 Feb - Kementerian Komunikasi dan Multimedia (KKMM) berminat untuk berkongsi pengalaman Facebook yang terlibat dalam program vaksinasi COVID-19 di beberapa negara sebagai panduan untuk Malaysia melaksanakan program sama.

Menterinya Datuk Saifuddin Abdullah berkata Facebook terlibat dengan banyak negara dalam pengurusan COVID-19, termasuk negara yang menjalankan program vaksinasi COVID-19 menggunakan perisian Facebook bagi menguruskan data individu yang menerima suntikan dan kawasan yang terlibat.

Melalui kerjasama tersebut, sudah pasti Facebook telah mengenal pasti negara yang mempunyai amalan terbaik untuk pengurusan vaksin.

Hasrat tersebut disampaikan kepada wakil Facebook semasa sesi perbincangan maya dengan United States - ASEAN Business Council dan dilihat bersetuju untuk berkongsi pengalaman mereka.

Tambahnya pihak Facebook boleh berkongsi pengalaman mereka dengan Kementerian Sains, Teknologi dan Inovasi dan Kementerian Kesihatan secara terus atau melalui kaedah KKMM sebagai perantara bagi kedua-dua kementerian berkenaan.

Selain Facebook, sesi perbincangan US-ABC itu turut melibatkan perbincangan dengan wakil daripada Amazon, Cisco, C&M International, Oracle, Qualcomm, Seagate, Stripe dan Google.

Perbincangan antara lain menyentuh mengenai keselamatan siber, cloud first policy, peraturan berkaitan percukaian perkhidmatan digital, transformasi digital, kesalinghubungan dan pengurusan pandemik COVID-19.


Kebenaran untuk lebih banyak sektor perniagaan beroperasi, KPDNHEP sedang berbincang dengan MKN

SELANGOR, 6 Feb - Perbincangan untuk membenarkan sektor perniagaan yang masih belum dibenarkan untuk beroperasi semula sedang berjalan dengan Majlis Keselamatan Negara, MKN.

Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi menerusi satu kenyataan memaklumkan, sebolehnya KPDNHEP mahu semua sektor perniagaan yang belum dibuka, dibenarkan beroperasi.

Perkara tersebut bagaimanapun dengan syarat semua pihak bersetuju untuk bekerjasama mematuhi Prosedur Operasi Standard, SOP Perintah Kawalan Pergerakan, PKP pada tahap yang tinggi.

Menurut beliau, KPDNHEP sangat prihatin dan mendengar rayuan pelbagai sektor perniagaan yang meminta untuk diberikan kebenaran beroperasi.

Pihaknya juga memahami keperluan perkara berkenaan bagi memastikan kestabilan dan kelangsungan ekonomi.

Antara sektor perniagaan yang masih belum dibenarkan beroperasi adalah kedai pakaian, kedai barangan sukan, kedai barang rumah dan peralatan dapur serta kedai kosmetik.

Dalam perkembangan lain, beliau memaklumkan bekalan minyak masak pek polibeg satu kilogram masih mencukupi di seluruh negara meskipun lanjutan pelaksanaan PKP.

Sebaliknya kekurangan di sesebuah premis peruncit hanyalah bersifat sementara, disebabkan kehabisan stok dan peruncit berkenaan sedang menunggu penghantaran baru dari pemborong.

Datuk Seri Alexander Nanta memberi maklum balas demikian selepas melakukan tinjauan ke sebuah kilang pengeluaran dan pembungkusan minyak masak sawit di Dengkil, Selangor serta pemeriksaan pegawai penguatkuasa KPDNHEP di seluruh negara termasuk di bandar Muadzam Shah, Rompin baru-baru ini.


Tempoh reman dilanjut seminggu lagi

AYER KEROH, 5 Februari - Tempoh tahanan reman pasangan suami isteri dipercayai mendera kanak-kanak berusia tujuh tahun yang lemas dalam tong, dalam kejadian di Taman Krubong Jaya minggu lalu, dilanjutkan selama tujuh hari sehingga 12 Februari ini.

Perintah itu dikeluarkan Pendaftar Kanan Mahkamah Majistret Ayer Keroh, Mohd Anuar Ostadi terhadap wanita berusia 32 tahun dan suaminya yang berusia 38 tahun.

Lanjutan tahanan reman itu bagi membolehkan siasatan lanjut dijalankan mengikut Seksyen 302 Kanun Keseksaan. Terdahulu, kedua-dua mereka yang memakai pakaian lokap bewarna jingga dan ungu itu dilihat tenang ketika dibawa masuk ke bilik khas reman. Pasangan suami isteri itu iaitu ibu kandung dan bapa tiri kanak-kanak itu direman tujuh hari sejak 30 Januari lalu selepas dipercayai mendera kanak-kanak malang itu sehingga meninggal dunia dalam kejadian di Taman Krubong Jaya, Melaka pada 29 Januari lalu. Sebelum ini, Ketua Jabatan Siasatan Jenayah negeri, Asisten Komisioner Mohd Sukri Kaman turut mengesahkan hasil bedah siasat mendapati, terdapat pelbagai kecederaan termasuk luka baru di kesan di bahagian belakang kepala kanak-kanak itu. Jenazah selamat dikebumikan di Tanah Perkuburan Islam Padang Lebar, Jasin pada Isnin lalu.


Tindakan akan dibuat mengikut prinsip "The Rule Of The Law"

KUALA LUMPUR, 6 Feb - Tindakan mengikut undang-undang akan diambil kerana memperkecilkan badan perundangan negara dan kehakiman.

Jaminan itu dinyatakan Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan, yang menyifatkan kandungan buku ‘My Story: Justice in the Wilderness’ berhubung akauntabiliti pegawai di Jabatan Peguam Negara (AGC) dan mahkamah jelas menjurus kepada unsur ‘penghinaan’ dan berniat jahat.

Beliau juga berpandangan, buku biografi tulisan bekas Peguam Negara Tan Sri Tommy Thomas itu menjatuhkan integriti dan maruah institusi perundangan negara dan pegawai undang-undang.

Menerusi satu kenyataan beliau menegaskan AGC dan Mahkamah sentiasa bersikap terbuka serta menerima baik segala pandangan, cadangan mahupun kritikan yang membina.

Ia menunjukkan sikap kerajaan yang menghormati prinsip kebebasan asasi yang terdapat dalam Perlembagaan Persekutuan.

Pihaknya menganggap teguran membina itu boleh meningkatkan lagi kualiti pelaksanaan tugas-tugas kehakiman dan perundangan.

Bagaimanapun, teguran tersebut perlu dibuat dengan niat ikhlas.


Orang ramai disaran rujuk mufti, elak kekeliruan

PUTRAJAYA, 5 Februari - Orang ramai dinasihatkan agar merujuk segala kekeliruan berkaitan agama Islam kepada mufti atau pejabat mufti di negeri masing-masing.

Menteri di Jabatan Perdana Menteri (Hal Ehwal Agama), Datuk Dr. Zulkifli Mohamad Al Bakri berkata, pandangan mufti yang berpandukan Al-Quran dan dalil-dalil sahih adalah lebih tersusun dan diyakini.

Jelasnya penjelasan rasmi daripada pihak yang berautoriti adalah lebih selamat. Beliau mengulas mengenai video tular berkenaan ajaran agama Melayu yang melibatkan seorang wanita di Facebook baru-baru ini.

Tambahnya, Jabatan Kemajuan Islam (JAKIM) serta Jabatan Agama Islam Negeri akan membantu dalam menyokong pandangan yang dikemukakan oleh mufti masing-masing.


Sarawak: 1,041 penduduk terjejas banjir dipindahkan ke 18 PPS

SARAWAK, 5 Februari - Bilangan penduduk terjejas banjir di tiga bahagian di Sarawak meningkat kepada 1,041 orang daripada 338 keluarga setakat pukul 12:00 tengah hari tadi.

Jawatankuasa Pengurusan Bencana Negeri dalam laporan terkini memaklumkan, kesemua mereka yang terjejas dipindahkan ke 18 Pusat Pemindahan Sementara (PPS).

Bahagian Serian merekodkan jumlah tertinggi dengan 752 orang melibatkan 246 keluarga di 11 PPS dalam daerah Serian.  Diikuti 281 penduduk terjejas daripada 86 keluarga di daerah Samarahan dan Simunjan dalam Bahagian Samarahan yang berlindung di enam PPS.  Manakala dua keluarga yang terdiri daripada lapan orang masih berada di sebuah PPS di Daerah Tatau dalam Bahagian Bintulu.


Operasi haram melombong 'bitcoin' diserbu

SERI KEMBANGAN, 5 Februari - Operasi haram lapan premis melombong 'bitcoin' dengan mencuri bekalan elektrik sejak enam bulan lalu terbongkar.

Ia setelah polis membuat serbuan di Pusat Perniagaan The Atmosphere, Bandar Putra Permai, Seri Kembangan, Selangor.

Menurut Ketua Polis Daerah Serdang,Selangor ACP Razali Abu Samah sebanyak 613 buah mesin melombong bitcoin di premis terbabit turut dirampas.

Tambahnya lagi, pihak Tenaga Nasional Berhad (TNB) mengesahkan pihaknya mengalami kerugian sebanyak RM300,000 apabila terdapat sambungan wayar elektrik yang tidak sah pada premis terbabit.

Setelah diperiksa, premis berkenaan didapati diubah suai seperti premis kosong serta beberapa lapisan papan lapis digunakan bagi menghalang bunyi.

Bagaimanapun, tiada sebarang tangkapan dilakukan dalam serbuan itu dan kesemua rampasan dibawa ke Ibu Pejabat Polis Daerah (IPD) Serdang untuk tindakan selanjutnya.

Kes disiasat mengikut Seksyen 427/379 Kanun Keseksaan dan 37 Seksyen 37 Akta Bekalan Elektrik 1990.

Sabit kesalahan boleh dikenakan denda maksimum hingga RM1 juta atau 10 tahun penjara atau kedua-duanya.


Pantau pematuhan SOP, pasukan petugas khas ditubuhkan

PUTRAJAYA, 4 Feb - Perdana menteri juga mengumumkan satu Pasukan Petugas Khas Pemantauan dan Penguatkuasaan PKP telah ditubuhkan untuk memantau pematuhan SOP.

Pasukan itu, dianggotai oleh pelbagai agensi dan kementerian.


Perdana Menteri selamat tiba di Jakarta, diiringi kumpulan delegasi kecil

JAKARTA, 4 Feb - Perdana Menteri, Tan Sri Muhyiddin Yassin tiba di Jakarta untuk lawatan ringkas ke Indonesia.  Ketibaan beliau bersama isteri Puan Sri Norainee Abdul Rahman di Lapangan terbang antarabangsa Halim Perdanakusuma, disambut Menteri dalam negeri indonesia Tito Karnavian, Menteri Luar, Datuk Seri Hishammuddin Tun Hussein dan Duta Besar Malaysia ke Indonesia, Datuk Zainal Abidin Bakar.

Tan Sri Muhyiddin diiringi kumpulan delegasi kecil dalam prosedur operasi standard (SOP) kesihatan yang ketat.  Lawatan pertama Perdana Menteri ke luar negara atas dasar menghormati Indonesia sebagai rakan negara serumpun yang telah menjalin persahabatan akrab selama berpuluh tahun.  Memandangkan pandemik COVID-19 khususnya di Malaysia dan Indonesia masih berlarutan, Perdana Menteri sendiri meminta agar lawatan tersebut diadakan secara singkat iaitu kurang daripada 24 jam.  Permintaan itu diterima baik Jakarta.

Presiden Jokowi sendiri telah mengarahkan agar tempat acara rasmi yang sepatutnya berlangsung di Istana Bogor di Bogor, Jawa Barat dipindahkan ke Istana Merdeka di Jakarta atas sebab kepentingan logistik Perdana Menteri.


Pindaan Akta 446, majikan wajib sediakan rumah selesa untuk pekerja asing

PUTRAJAYA, 4 Feb - Perdana Menteri turut menekankan, isu penginapan pekerja asing yang sesak dan tidak memenuhi standard, antara punca utama penularan COVID-19 dalam kalangan pekerja asing di negara ini.

Untuk itu, menerusi kuasa yang diberikan di bawah Proklamasi Darurat, kerajaan sedang dalam proses meminda Akta Standart Minimum Perumahan, Penginapan dan Kemudahan Pekerja 1990 atau Akta 446.

Tan Sri Muhyiddin menggariskan empat perkara utama yang wajib dipatuhi majikan.

Pertama majikan perlu menyediakan tempat tinggal yang memenuhi standart ditetapkan.

Kedua, majikan perlu menanggung kos penginapan, perpindahan dan kos saringan kesihatan pekerja asing.

Ketiga melaksanakan tindakan pemantauan ke atas pekerja asing sewaktu bekerja di premis pekerjaan dan selepas waktu bekerja di tempat tinggal

Keempat Ejen pusat penginapan pekerja perlu menyediakan tempat tinggal pekerja yang memenuhi syarat dan standart kesihatan awam yang ditetapkan kerjaaan.

Kementerian Sumbar Manusia akan mengetuai Pasukan Petugas Pengurusan Penginapan Pekerja yang akan mempunyai bidang kuasa lebih besar dan menyeluruh menerusi pindaan akta 446 itu.


2 kediaman di Flat Sri Sabah terbakar

CHERAS, 4 Februari - Dua unit kediaman di Flat Sri Sabah, Taman Kobena di ibu negara terbakar dalam satu kejadian awal pagi tadi.

Menurut Komander Operasi, Jabatan Bomba dan Penyelamat Kuala Lumpur, Armdan Mahat, kebakaran itu melibatkan dua buah rumah di tingkat 2 dan 3, flat tersebut.

Menerusi kenyataan media, bomba memaklumkan pihaknya menerima panggilan kecemasan pada pukul 3:36 pagi.

Seramai 30 anggota dari Balai Bomba dan Penyelamat Pudu, Jalan Hang Tuah dan dan Bandar Tun Razak serta tiga jentera berkaitan digerakkan ke lokasi.

Kebakaran dapat dikawal pada pukul 4.20 minit pagi.


Perlis: 250kg ganja mampat dan 700kg daun ketum dirampas

KANGAR, 4 Februari - Jabatan Siasatan Jenayah Narkotik (JSJN), Bukit Aman dan Kontinjen Perlis berjaya merampas ganja mampat seberat 250 kilogram dan lebih 700 kilogram daun ketum segar dalam tiga serbuan berasingan di sekitar Perlis. Turut di tahan tujuh individu termasuk seorang kanak-kanak berusia 12 tahun dalam serbuan pada 1 Februari lalu.

Poli turut menyita dua kenderaan pelbagai jenis serta dua buah motorsikal yang dianggarkan bernilai RM185,000 yang dipercayai digunakan oleh sindiket tersebut.

Jelas Timbalan Pengarah JSJN, Bukit Aman, DCP Zainudin Ahmad serbuan di sekitar Padang Besar itu merupakan lokasi transit sindiket sebelum dadah tersebut diedarkan di sekitar Lembah Klang.

Hasil serbuan itu, empat daripada tujuh suspek mempunyai kes jenayah lampau, melibatkan dadah dan jenayah kekerasan.

Ke semua suspek termasuk dua suspek utama direman sehingga 7 Februari ini bagi membantu siasatan mengikut Seksyen 39B, Akta Dadah Berbahaya 1952 dan Seksyen 30(3) Akta Racun 1952.


Kelantan sokong kadar kompaun dinaikkan

KOTA BHARU, 3 Februari - Kelantan menyokong cadangan untuk menaikkan nilai kompaun yang lebih tinggi untuk pesalah yang ingkar Prosedur Operasi Standard (SOP) Perintah Kawalan Pergerakan (PKP), bagi mengekang penularan Covid-19.

Ia berikutan tahap pematuhan prosedur operasi standard (SOP) di Kelantan masih belum memuaskan.

Menteri Besar Kelantan, Datuk Ahmad Yakob berkata, tindakan itu bukan bertujuan membebankan sebaliknya untuk menimbulkan rasa lebih bertanggungjawab dalam kalangan rakyat.

Hadir bersama ialah Pengarah Jabatan Penerangan Kelantan, Azahar Ismail dan Pengarah Jabatan Kesihatan Negeri Kelantan (JKNK), Datuk Dr. Zaini Husin. Selain itu,Kelantan turut meluluskan peruntukan sebanyak RM2.9 juta bagi membantu rakyat yang terkesan dengan pelaksanaan PKP dan COVID-19. Sementara itu, Datuk Dr. Zaini memaklumkan, seramai 140 individu masih dikenakan Perintah Pengawasan dan Pemerhatian di Rumah (HSO) di Kelantan dengan pemantauan dilaksana oleh polis dan jabatan kesihatan.

Beliau juga menambah setakat ini tiada keperluan untuk membuka Pusat Kuarantin dan Rawatan Covid-19 Berisiko Rendah (PKRC) di negeri itu.


KEDAH: Kelonggaran menunaikan solat jumaat dan solat fardhu

ALOR SETAR, 3 Februari - Kedah memberikan kelonggaran untuk menunaikan solat Jumaat dan solat fardu di masjid dan surau berkuat kuasa esok sehingga tempoh PKP ditamatkan secara rasmi oleh kerajaan.

Pengarah Jabatan Hal Ehwal Agama Islam Negeri Kedah (JHEAIK), Mohd Yusri Md Daud memberitahu, bagi kawasan Zon Hijau dan Kuning, bilangan jemaah yang dibenarkan adalah mengikut keluasan ruang solat utama dengan penjarakan fizikal minimum satu meter.

Manakala bagi kawasan Zon Merah, bilangan jemaah solat Jumaat kekal untuk 50 orang. Bilangan jemaah bagi Solat Fardu secara berjemaah pula hanya dibenarkan kepada pegawai dan jawatankuasa masjid atau surau dan anak kariah dengan tidak melebihi 20 orang.


SELANGOR: Pembantu Am didenda RM1,000

SHAH ALAM, 3 Februari - Seorang Pembantu Am, Majlis Perbandaran Klang (MPK) Selangor didenda RM1,000 oleh Mahkamah Sesyen Shah Alam kerana menerima suapan bernilai RM200 pada 23 november lalu.

Hakim Rozilah Salleh menjatuhkan hukuman itu selepas tertuduh Michael Anthony mengaku bersalah sebaik pertuduhan dibacakan.

Mengikut pertuduhan pilihan, dia melakukan perkara itu pada 23 november 2020 antara 4:00 petang hingga 4:35 petang, untuk melepaskan dua ekor anjing milik seorang individu yang ditahan di Pusat Kurungan Haiwan Sementara, MPK.

Tertuduh merayu hukuman ringan atas alasan kurang berkemampuan dan menyara keluarga.


Tan Sri Mohd Isa Abdul Samad bersalah atas 9 pertuduhan

KUALA LUMPUR, 3 Februari - Bekas Pengerusi FELDA Tan Sri Mohd Isa Abdul Samad dihukum penjara 54 tahun bagi sembilan pertuduhan rasuah dan didenda RM15.45 juta

Bagaimanapun, Tan Sri Mohd Isa, 71 tahun, hanya perlu menjalani hukuman penjara selama enam tahun setelah Hakim Mohd Nazlan Mohd Ghazali memerintahkan kesemua hukuman penjara itu berjalan serentak.

Mahkamah turut membenarkan permohonan Tan Sri Isa untuk menangguhkan pelaksanaan hukuman penjara dan denda sehingga rayuan difailkan di Mahkamah Rayuan.

Tan Sri Isa didapati bersalah terhadap sembilan pertuduhan menerima rasuah wang tunai RM3,900,000 dari ahli lembaga pengarah Gegasan Abadi Properties Sdn Bhd (GAPSB), Ikhwan Zaidel melalui bekas pegawai khasnya Muhammad Zahid Md Arip, kerana membantu persetujuan pembelian hotel oleh FELDA Investment Corporation Sdn Bhd (FICSB) dengan harga RM160 juta.

Semua kesalahan dilakukan di Menara FELDA, Persiaran KLCC di ibu negara antara 21 Julai 2014 hingga 11 Disember 2015.

Perbicaraan kes bermula 8 Oktober 2019 dengan pihak pendakwaan memanggil 22 saksi, termasuk bekas ketua pengarah FELDA, Datuk Hanapi Suhada, bekas ketua pegawai eksekutif FICSB Mohd Zaid Abdul Jalil, Ikhwan dan Muhammad Zahid.


Tiada masalah bekalan pelekat Lesen Kenderaan Motor

PUTRAJAYA, 3 Februari - Bekalan disk atau pelekat Lesen Kenderaan Motor (LKM) sedia ada mencukupi bagi menampung urus niaga pelanggan di seluruh negara.

Jabatan Pengangkutan Jalan (JPJ) dalam satu kenyataan dikeluarkan menegaskan, pihaknya dengan kerjasama pembekal dokumen disk LKM telah menghantar bekalan sebanyak 1,145,000 keping disk LKM kepada cawangan di JPJ, Pos Malaysia, MyEG dan PUSPAKOM.

Malah 420,000 keping lagi ditambah baru-baru ini agar tidak timbul masalah putus bekalan.

Ini sekali gus menjawab laporan berita sebuah portal versi bahasa Mandarin pada 1 Februari yang bertajuk 'Kekurangan pelekat cukai jalan berlaku di seluruh negara peniaga kereta kehilangan peluang perniagaan Tahun Baharu'.


Dakwaan Guan Eng mengenai data Unjuran Kadar Tempoh Penginapan tidak realistik

PUTRAJAYA, 3 Februari - Kenyataan Setiausaha Agong Dap Lim Guan Eng mengenai data Unjuran Kadar Tempoh Penginapan (AOR) sebanyak 61.1% pada tahun 2020 dan 58.4% pada 2021 adalah tidak realistik serta menjejas keyakinan rakyat.

Kementerian Pelancongan, Seni dan Budaya (MOTAC) dalam satu kenyataan menjelaskan, data tersebut merupakan unjuran sebelum pandemik COVID-19 melanda negara.

Unjuran bagi tahun 2020 ialah 25.4% manakala bagi tahun 2021 adalah 27.8%.

Bagaimanapun unjuran ini tidak mengambil kira pelaksanaan PKP 2.0.

Susulan itu, kementerian telah bekerjasama dengan persatuan pemain industri khususnya Persatuan Hotel Malaysia (MAH) memantau prestasi AOR hotel semasa pandemik COVID-19 ini di samping menjaga kelangsungan masa depan industri berkenaan.


KPLB bekerjasama dengan KPM dan KKMM tangani isu PdPR Orang Asli

BIDOR, 2 Feb - Kementerian Pembangunan Luar Bandar akan mencari jalan penyelesaian bagi menangani masalah berkaitan Pengajaran dan Pembelajaran di Rumah, PdPR yang dihadapi anak-anak masyarakat Orang Asli di seluruh negara.

Sehubungan itu kementerian tersebut akan bekerjasama dengan beberapa kementerian lain seperti Kementerian Pendidikan serta Kementerian Komunikasi dan Multimedia agar masalah tersebut dapat ditangani secara bersama dan menyeluruh.

Timbalan Menterinya, Datuk Seri Abdul Rahman Mohamad berkata, perkara tersebut bagi memastikan tiada isu keciciran berlaku khususnya melibatkan pelajar luar bandar dalam mendapatkan pendidikan.

Beliau menyatakannya selepas menyampaikan bantuan bakul makanan di Kampung Orang Asli Chang, Bidor.  Sebanyak 69 unit bakul makanan diserahkan kepada warga emas dan Orang Kurang Upaya di perkampungan tersebut.


COVID-19: Vaksin fasa pertama tiba 26 Februari ini

TERENGGANU, 2 Feb - Malaysia dijangka menerima bekalan fasa pertama vaksin Pfizer-BioNTech pada 26 Februari ini.

Ketua Pengarah Kesihatan Tan Sri Dr Noor Hisham Abdullah berkata, vaksin itu kemudian akan diagihkan secara berperingkat ke negeri-negeri dalam tempoh satu hingga dua minggu.

Beliau berkata demikian selepas menghadiri mesyuarat Jawatankuasa Teknikal Pengurusan Darurat COVID-19 di Kuala Terengganu.

Malaysia sebelum ini dilaporkan membeli 12.8 juta dos vaksin Pfizer-BioNTech selain memberi komitmen untuk membeli tambahan 12.2 juta dos lagi vaksin sama.


Tindakan tegas tanpa kompromi selepas 4 Februari 2021

KUALA LUMPUR, 2 Feb - Dalam pada itu, tindakan lebih tegas akan diambil tanpa kompromi selepas 4 Februari ini berikutan peningkatan kes COVID-19.

Datuk Seri Ismail Sabri berkata, nilai kompaun terhadap individu yang melanggar prosedur operasi standard, SOP sedang di peringkat perbincangan ketika ini.

Perkara itu dijangka diumumkan dalam masa terdekat.

Jelasnya kenaikan kompaun itu juga susulan banyak syarikat besar dilihat berkemampuan membayar jumlah kompaun yang termaktub ketika ini setiap kali melakukan kesalahan SOP PKP.

Bagaimanapun menurut beliau jumlah kenaikan nilai kompaun itu masih belum diputuskan.


Tiada ancaman siber seperti dikatakan Anonymous Malaysia - Ismail Sabri

KUALA LUMPUR, 2 Feb - Sistem pertahanan dan laman-laman web kerajaan berada dalam keadaan selamat daripada sebarang ancaman siber setakat ini.

Jelas kata Menteri Kanan Pertahanan Datuk Seri Ismail Sabri Yaakob, tiada insiden penggodaman pada mana-mana laman web berkaitan.

Datuk Seri Ismail Sabri mengulas mengenai ancaman kumpulan hacktivist ‘Anonymous Malaysia' yang pada minggu lepas mengancam untuk menggodam sistem pertahanan negara serta laman-laman web kerajaan.

Beliau ditemui selepas membuat tinjauan sekatan jalan raya di Plaza Tol Gombak.

Pada 29 Januari lepas, polis telah membuka satu kertas siasatan terhadap ‘Anonymous Malaysia’ yang memberi amaran kedua untuk melancarkan serangan siber selepas ancaman serupa dibuat pada 2017.


Kematian adik Amir: Jenazah selamat dikebumikan

JASIN, 1 Februari - Jenazah kanak-kanak malang berumur tujuh tahun yang ditemukan lemas di dalam tong air di kediaman ibu kandung dan bapa tirinya di Taman Krubong Jaya, Melaka selamat dikebumikan di Tanah Perkuburan Islam Padang Lebar, Simpang Bekoh, Jasin kira-kira pukul 12.40 tengah hari tadi.Jenazah mangsa dituntut keluarga kandungnya di Jabatan Perubatan Forensik, Hospital Melaka, pagi tadi dan disolatkan di Surau Madrasah As Syakirin.

Pengebumian yang dikawal ketat oleh pihak polis itu hanya membenarkan ahli keluarga kandung termasuk nenek kandung dan keluarga angkat kanak-kanak berkenaan. Media hanya dibenarkan membuat liputan di luar pagar kawasan perkuburan atas permintaan keluarga ibu kandung mangsa. Terdahulu, keluarga angkat kanak-kanak itu meminta kebenaran untuk mengebumikan mangsa di Tanah Perkuburan Islam Bukit Beruntung, Rawang, namun tidak dibenarkan keluarga ibu kandungnya. Sementara itu, ibu angkat kanak-kanak itu, Norlida Hassan berkata, dia sekeluarga akan selalu menziarahi pusara anak angkatnya itu.

"Abang dia (arwah) ada bermimpi, dia minta (pengebumian) dipercepatkan. Alhamdulillah pengebumian berjalan dengan lancar."

"Umi (Norlida Hassan) lihat wajah dia segar, bukan seperti mayat yang telah meninggal tiga atau empat hari."

"Wajahnya kelihatan seperti sedang tidur, tenang, maklumlah dia adalah anak syurga," akhiri beliau sambil mengenang kembali ketenangan wajah arwah sewaktu tidur bersebelahan dengannya.


COVID-19: Kerajaan mahu perbaiki tunggakan laporan kes positif

KUALA TERENGGANU, 1 Februari - Laporan kes positif tertunggak hingga menyebabkan lonjakan angka kes COVID-19, dijangka berlaku dalam tempoh seminggu sahaja.  Ketua Pengarah Kesihatan, Tan Sri Noor Hisham Abdullah menegaskan, walaupun tertunggak dan lewat, ia masih perlu dilaporkan.

"Kelewatan ini harus dikaji bagaimana ia boleh diperbaiki."

"Kes positif tetap ada, ia masih perlu dilaporkan."

Menurutnya, perbincangan sedang dilakukan untuk mengatasi masalah tunggakan kes terutama di Selangor yang mencatatkan 8,871 kes positif dalam tempoh tiga hari sejak jumaat lalu. Beliau ditemui pemberita selepas Mesyuarat Jawatankuasa Teknikal Pengurusan Darurat bersama Menteri Besar, Datuk Dr Ahmad Samsuri Mokhtar. Menurutnya, jawatankuasa berkenaan mengkaji syor pengurusan kes COVID-19 di setiap negeri dengan Terengganu menumpukan kepada isu-isu lokaliti susulan nilai kebolehjangkitan atau R-Naught yang tinggi di negeri itu. Beliau turut memaklumkan, vaksin COVID-19 dijangka diperoleh pada 26 Februari depan dan akan diagih ke negeri-negeri dalam tempoh satu hingga dua minggu.


KKM nafi keluarkan surat kebenaran edar vaksin

PUTRAJAYA, 1 Februari - Kementerian Kesihatan Malaysia (KKM) menafikan pihaknya mengeluarkan surat kebenaran pengedaran vaksin seperti artikel bertajuk 'Mestron edar vaksin COVID-19 dari China' bertarikh 29 Januari lepas.

KKM turut menegaskan pihaknya tidak pernah mengeluarkan sebarang kelulusan atau surat kebenaran kepada swasta atau pihak lain untuk membeli atau mengedar vaksin COVID-19 di negara ini.

Pemakluman berita palsu itu dikeluarkan Pasukan Respons Pantas Kementerian Komunikasi dan Multimedia Malaysia petang semalam.

KKM menjelaskan hanya pihaknya itu diberi peruntukan kuasa untuk mengurus akses dan membeli vaksin COVID-19.

Tugas itu digalas Bahagian Regulatori Farmasi Negara (NPRA) dan Penyakit Tidak Berjangkit yang juga dikenali sebagai Bahagian Kawalan Penyakit (NCD).


Jumlah penduduk terjejas banjir di Sarawak meningkat pagi ini

SARAWAK, 1 Februari - Jumlah penduduk terjejas banjir yang dipindahkan di Sarawak meningkat kepada 186 orang pagi tadi berbanding 171 orang malam tadi.

Jawatankuasa Pengurusan Bencana Negeri Sarawak memaklumkan, empat pusat pemindahan kini dibuka di dua daerah.  Daerah Serian mencatat jumlah tertinggi dipindahkan iaitu 159 orang.

Mereka ditempatkan di Dewan Kampung Lintang Baru, Dewan Kampung Betong Kenawit dan Kampung Rimba Padi.

Manakala di daerah Simunjan, 27 penduduk ditempatkan di Dewan Masyarakat Lubok Buntin.


Polis rampas dadah bernilai RM3.67 juta

KULIM, 31 Januari - Polis merampas pelbagai jenis dadah dengan berat hampir 70 kilogram bernilai RM3.67 juta dalam tiga serbuan berasingan di sekitar Kedah dan Pulau Pinang, Rabu lalu.

Pengarah Jabatan Siasatan Jenayah Narkotik JSJN Bukit Aman, Datuk Razarudin Husain memaklumkan, turut ditahan, tiga lelaki dan seorang wanita.

Dalam satu operasi khas yang dilancarkan JSJN Bukit Aman dan JSJN Kedah, polis merampas lebih 20 kilogram Erimin 5, 17.8 kilogram ketamin dan 11.18 kilogram ekstasi.

Turut dirampas, lebih 20 kilogram minuman jus campuran dadah dan dadah jenis mushroom seberat 410 gram.

Jelasnya, polis turut melucutkan hak dan merampas pelbagai aset termasuk 7 buah kereta, sebuah motosikal kuasa tinggi dianggarkan bernilai RM488,000 selain wang tunai RM4,000.  Beliau bercakap pada sidang media di Ibu pejabat Polis Daerah Kulim.

Hasil ujian air kencing mendapati dua suspek positif dadah jenis syabu dan ketamine.  Kesemua suspek berusia 32 hingga 33 tahun direman tujuh hari dan kes disiasat di bawah seksyen 39B Akta Dadah Berbahaya ADB 1952.


Penyelia tapak maut kereta dihempap kren

MARAN, 31 Januari - Seorang penyelia tapak maut selepas keretanya dihempap sebuah kren yang dipercayai mengalami masalah brek di tapak projek Laluan Rel Pantai Timur (ECRL) di Kampung Belimbing, Maran, semalam.  Ketua Jabatan Siasatan dan Penguatkuasaan Trafik Pahang Superintendan Kamarulzaman Jusoh dalam satu kenyataan memaklumkan mangsa Mohd Thaariq Asyraf Misbah, maut di tempat kejadian.

Kemalangan dipercayai berlaku apabila kren itu mengelongsor ke belakang akibat brek tidak berfungsi semasa pemandunya yang berusia 48 tahun cuba mengundurkan jentera tersebut di kawasan yang agak bercerun.  Kren kemudian melanggar kereta mangsa menyebabkan kenderaan itu terseret ke dalam longkang, diikuti kren yang kemudian menghempap kereta tersebut.  Pemandu kren bagaimanapun tidak mengalami sebarang kecederaan.  Mayat mangsa dibawa ke Hospital Jengka, Maran untuk bedah siasat.

Siasatan lanjut dijalankan mengikut Seksyen 41(1) Akta Pengangkutan Jalan 1987.


Elak stigma negatif dan diskriminasi terhadap penyakit kusta

PUTRAJAYA, 31 Januari - Hari Kusta Sedunia disambut pada hari Ahad terakhir Januari setiap tahun.

Istimewa tahun ini, Hari Kusta Sedunia jatuh sehari selepas sambutan Hari Penyakit Tropikal Terabai (NTD).

Kusta merupakan salah satu penyakit yang tersenarai sebagai NTD dengan kadar prevalen global 0.2 kes bagi setiap 10,000 populasi pada tahun 2018.

Ketua Pengarah Kesihatan, Tan Sri Dr. Noor Hisham Abdullah dalam satu kenyataan menyeru setiap anggota kesihatan dan pemimpin masyarakat memberi kesedaran mengenai penyakit kusta khusus kepada komuniti di lokaliti endemik yang berisiko tinggi.

Ini kerana stigma dan diskriminasi menjadi salah satu punca kepada penularan kusta dalam kalangan keluarga dan komuniti.

Sambutan Hari Kusta Sedunia amat penting dalam memberi kesedaran dan pengetahuan kepada masyarakat bahawa penyakit ini tidak pernah pupus, masih wujud dan boleh menjangkiti mereka yang berisiko.

Kusta adalah sejenis penyakit berjangkit kronik yang berpunca daripada jangkitan bakteria yang disebar melalui udara dan bukan secara sentuhan.

Selain daripada kulit, kusta menyerang saraf periferal, mata dan tisu di saluran pernafasan, selaput dalaman hidung dan testis.


133 penduduk terjejas banjir di Sarawak

SARAWAK, 31 Januari - Tiga Pusat Pemindahan Sementara (PPS) dibuka di dua daerah di Sarawak setakat pukul 8 pagi tadi bagi menempatkan sejumlah 133 penduduk terjejas banjir daripada 33 keluarga.

Menurut laporan Jawatankuasa Pengurusan Bencana Negeri (JPBN) Sarawak, dua daerah berkenaan ialah Serian dan Simunjan.

Ketika ini dua buah PPS di Serian iaitu di Dewan Kampung Lintang Baru menempatkan 84 orang daripada 20 keluarga, manakala 27 orang PPS Dewan Kampung Betong Kanowit melibatkan enam keluarga.  Sementara di daerah Simunjan pula, seramai 27 orang daripada tujuh keluarga terjejas ditempatkan di PPS Dewan Masyarakat Lubok Buntin.  Kesemua penduduk terjejas banjir mula dpindahkan sejak malam tadi berikutan hujan lebat dan fenomena air pasang yang sedang melanda negeri itu.  Kejadian banjir kali ini merupakan yang kedua melanda selepas ia berlaku pada pertengahan bulan ini.


Raja Muda Perlis nasihat rakyat patuh perintah kuarantin kendiri

KANGAR, 31 Januari - Raja Muda Perlis, Tuanku Syed Faizuddin Putra Jamalullail menyeru kepada semua rakyat agar menjalankan tanggungjawab masing-masing dalam pematuhan perintah kuarantin kendiri bagi mengekang penularan wabak COVID-19.

Tegas baginda, tanggungjawab tersebut bukan hanya melibatkan kakitangan Jabatan Kesihatan dan pesakit positif COVID-19 kategori satu dan dua semata-mata tetapi juga melibatkan semua penduduk setempat.

Dalam masa sama, baginda turut menasihatkan agar rakyat lebih menghormati dan memahami perasaan pesakit yang diarah kuarantin di rumah dengan tidak menyebarkan gambar serta video mereka.

Selain itu, rakyat diharap tidak panik kerana pesakit positif yang diarahkan untuk dikuarantin dan dirawat di rumah masing-masing adalah mereka yang dikategorikan sebagai satu dan dua selain tidak mempunyai sebarang masalah kesihatan kronik.

Baginda bertitah demikian menerusi siaran media Majlis Agama Islam dan Adat Istiadat Melayu Perlis (MAIPs).


Pesakit diabetes lebih cenderung dapat jangkitan COVID-19

PUTRAJAYA, 31 Januari - Pesakit diabetes lebih cenderung mendapat jangkitan COVID-19 yang lebih teruk.

Ketua Pengarah Kesihatan, Tan Sri Noor Hisham Abdullah menjelaskan diabetes yang tidak terkawal boleh menjejaskan sistem ketahanan badan.

Tan Sri Dr. Noor Hisham memaklumkannya selepas merasmikan Panduan Amalan Klinikal (CPG) untuk Pengurusan Diabetes Mellitus Jenis 2 (edisi ke-6) yang berlangsung secara maya.

CPG itu tertumpu kepada usaha mencegah dan mengurangkan komplikasi berkaitan diabetes.


Dera kanak-kanak hingga maut, ibu dan bapa tiri direman

MELAKA, 30 Januari - Sepasang suami isteri direman tujuh hari bagi membantu siasatan kes dera hingga mengakibatkan kematian kanak-kanak berumur tujuh tahun.

Perintah reman itu dikeluarkan Penolong Pendaftar Mahkamah Majistret, Mohd Anuar Ostadi di Mahkamah Majistret Ayer Keroh.

Dalam kejadian semalam, kanak-kanak malang itu maut, dipercayai akibat didera ibu kandung dan bapa tirinya dalam kejadian di Taman Krubong Jaya, Melaka.

Ketua Jabatan Siasatan Jenayah Ibu Pejabat Polis Kontinjen (IPK) Melaka ACP, Mohd Sukri Kaman, ketika mengesahkan kes memberitahu, kanak-kanak tersebut didakwa lemas dalam tong air di rumahnya dalam kejadian kira-kira pukul 4:00 petang.

Siasatan awal bagaimanapun mendapati terdapat kecederaan fizikal pada badan mangsa sebelum polis menahan ibu dan bapa tiri mangsa, masing-masing berusia 32 dan 38 tahun.

Mayat kanak-kanak tersebut dibawa ke Jabatan Forensik Hospital Melaka untuk bedah siasat dan kes disiasat di bawah Seksyen 302 Kanun Keseksaan.


Kajian vaksin COVID-19 bermula hari ini

SUNGAI PETANI, 30 Januari - Kajian vaksin COVID-19 yang pertama di Malaysia telah bermula hari ini dan dilaksanakan di Hospital Sultan Abdul Halim, Sungai Petani, Kedah.

Kementerian Kesihatan dalam satu kenyataan menerusi laman Facebooknya berkata, seramai 62 individu sihat telah dipilih sebagai sukarelawan dan mereka adalah kumpulan pertama menerima suntikan vaksin bagi Kajian Klinikal Fasa 3 Vaksin COVID-19 di pusat kajian di hopital tersebut.   Seramai 3,000 sukarelawan diperlukan untuk menyertai kajian itu.    Suntikan bermula hari ini dan beberapa hari seterusnya mengikut jadual.


Terengganu: 48 petugas HSNZ positif COVID-19

KUALA TERENGGANU, 30 Januari - 48 petugas kesihatan di Hospital Sultanah Nur Zahirah (HSNZ) di Kuala Terengganu, dijangkiti COVID-19.

Menurut kenyataan yang dikeluarkan Pengarah Kesihatan Terengganu, Dr Nor Azimi Yunus, kesemua petugas berkenaan telah diasingkan dan diberi rawatan.

Siasatan bagi mengenal pasti punca jangkitan sedang dijalankan dan kontak rapat kes juga telah disaring dan diasingkan.

Pengurusan rawatan pesakit di HSNZ masih diteruskan dan berada dalam keadaan terkawal. Perkhidmatan Unit Rawatan Rapi (ICU), dewan bedah dan kecemasan juga masih berjalan.

Namun, bagi mengurangkan gangguan pada perkhidmatan sedia ada, rawatan kes-kes ringan di Jabatan Kecemasan dan Trauma telah ditutup sementara bermula semalam.

Justeru itu, Dr Nor Azimi berkata orang awam juga diminta untuk tidak menularkan sebarang berita tidak sahih supaya tidak mencetuskan kebimbangan dan kekeliruan dalam kalangan masyarakat.


Kedah: Kisah 9 beradik kongsi 2 gajet untuk PdPR dapat perhatian

ALOR SETAR, 30 Januari - Kisah seorang ibu tunggal, Saaidah Puteh, 40 tahun yang mempunyai sembilan anak terpaksa berkongsi dua telefon pintar untuk mengikuti Pengajaran dan Pembelajaran Di Rumah (PdPR) mendapat perhatian pelbagai pihak.

Antaranya Kelab Belia Darul Aman bersama Pergerakan Pemuda UMNO Negeri Kedah yang tampil menghulurkan sumbangan dua buah telefon pintar baharu bagi kegunaan tujuh anak yang masih bersekolah.

Sumbangan disampaikan oleh Presiden Kelab Belia Darul Aman, Syed Mohd Johan Rizal Syed Unan Mashri dan Ketua Pergerakan Pemuda UMNO Negeri Kedah, Mohamad Fadzil Zolkipli di rumah keluarga berkenaan di Kampung Medan Alor Malai, Alor Setar, pagi tadi.

Menurut Saaidah, dia tidak mampu membeli gajet baharu kerana tidak bekerja dan hanya bergantung kepada faedah pencen penakat Pertubuhan Keselamatan Sosial (PERKESO) arwah suami, Zainol Abidin Ibrahim, 47 tahun yang telah meninggal dunia akibat kencing manis pada Oktober tahun lalu.

Sebelum ini tujuh anak Saaidah yang masih bersekolah terpaksa bergilir-gilir menyiapkan tugasan diberikan guru masing-masing menerusi PdPR.


COVID-19: Langkah pencegahan perlu terus diamalkan masyarakat

PUTRAJAYA, 30 Januari - Penasihat Khas Perdana Menteri mengenai Kesihatan Awam, Tan Sri Dr Jemilah Mahmood berpandangan, membina lebih banyak hospital tidak akan dapat menyelesaikan masalah COVID-19 sekiranya orang ramai tidak mengubah tingkah laku mereka.

Beliau berkata dalam menangani pandemik itu, langkah awal perlu bermula dengan orang ramai mengamalkan langkah-langkah pencegahan COVID-19 dan mempengaruhi mereka di sekeliling.

Beliau menyatakan demikian dalam sesi webinar bertajuk Perniagaan Dalam Era COVID19: Menetapkan Semula Senario Perniagaan dengan COVID-19.

Ketua Setiausaha Kementerian Alam Sekitar dan Air, Datuk Seri Dr Zaini Ujang bertindak sebagai moderator pada sesi yang turut menampilkan Ketua Pegawai Eksekutif PEMANDU Associates Sdn Bhd Datuk Seri Idris Jala.

Tan Sri Dr Jemilah turut menzahirkan kebimbangan negara-negara kurang maju mempunyai akses yang terhad kepada vaksin COVID-19 kerana negara-negara kaya membeli lebih daripada yang mereka perlukan.


PUNB sumbang RM100,000 kepada Tabung Bencana Banjir Negeri Pahang

BENTONG, 30 Januari - Sedar beban yang ditanggung Kerajaan Negeri Pahang dalam membantu penduduk terjejas banjir baru-baru ini.

Perbadanan Usahawan Nasional Berhad (PUNB) tampil menghulur sumbangan sebanyak RM100,000 kepada Tabung Bencana Banjir Negeri Pahang semalam.  Sumbangan tersebut bagi meringankan beban yang ditanggung kerajaan negeri membantu sejumlah 47,562 penduduk mereka yang terjejas banjir.

Pengerusi PUNB, Tan Sri Noh Omar berkata, sumbangan tersebut sebagai tanda prihatin badan itu kepada penduduk yang terjejas akibat banjir terutama mereka yang berdepan kemusnahan harta benda akibat bencana itu.  Tambah Noh Omar, sumbangan seumpama itu bermula di Pahang dan pihaknya akan melihat keperluan bagi negeri-negeri lain yang terjejas banjir.


Johor: 3 maut, lori dinaiki dirempuh treler

BATU PAHAT, 29 Januari - Seorang pemandu lori bersama dua kelindannya maut selepas lori dinaiki mereka dirempuh sebuah treler di Kilometer 35 Jalan Kluang-Ayer Hitam, kira-kira 6:30 pagi tadi. Pemandu lori yang maut dikenali sebagai Deli Mustafa, 59 tahun, serta dua kelindan, Mohamad Azrai Mohamad Rizal, 24 tahun dan Sadam Hussin Hamidon, 30 tahun.

Menurut Ketua Polis Batu Pahat, ACP Ismail Dollah, lori dipandu Deli Mustafa berhenti di bahu jalan arah Kluang, sebelum dirempuh sebuah treler yang hilang kawalan dari arah bertentangan. Kemalangan menyebabkan ketiga-tiga mangsa tersepit dalam lori dan maut di lokasi kejadian, manakala pemandu treler berusia 39 tahun hanya cedera ringan. Sementara itu, Komander Operasi Balai Bomba dan Penyelamat (BBP) Ayer Hitam, Penolong Penguasa Bomba Mohamad Shamin Mohamed Salikin berkata, sepasukan 18 anggota bomba dihantar ke lokasi kejadian sebaik menerima panggilan kecemasan pada pukul 6:28 pagi.

Mangsa yang tersepit dikeluarkan menggunakan peralatan khas dan sebuah kren dan operasi tamat pada 8:43 pagi.


Seramai 2,628 pekerja menjalani ujian saringan COVID-19

BANDARAYA MELAKA, 29 Januari - Hanya 2,628 pekeja asing atau bersamaaan 21% daripada 120,447 pekerja telah menjalani saringan COVID-19.

Mereka telah yang masing-masing menjalani ujian saringan pada 19 hingga 27 Januari lalu merupakan pekerja yang digaji oleh 99 majikan di negeri itu.

Menurut Exco Kesihatan dan Antidadah Negeri, Datuk Rahmad Mariman, kesemua mereka daripada pelbagai sektor merangkumi keselamatan, perladangan, pembuatan, pembungkusan, pembinaan, kejuruteraan dan perkhidmatan pekerjaan.

Jelas beliau, melalui saringan yang dilaksanakan di bawah Pertubuhan Keselamatan Sosial Melaka dengan kerjasama Jabatan Tenaga Kerja Melaka dan Jabatan Keselamatan dan Kesihatan Pekerjaan (JKKP) Melaka, pihaknya dapat mengesan majikan yang masih belum melakukannya.

Tambahnya, ujian saringan RTK Antigen boleh dilakukan di mana-mana klinik dan hospital swasta dan kos saringan perlu ditanggung sepenuhnya oleh majikan.

Program berkenaan dikuatkuasakan Kementerian Sumber Manusia di bawah Akta Pencegahan Dan Kawalan Penyakit Berjangkit 1988 (Akta 342) bagi mencegah penularan COVID-19 dalam kalangan pekerja asing.

Majikan yang gagal membuat saringan ke atas pekerja warga asing boleh dikenakan denda tidak melebihi SATU ribu ringgit atau penjara selama tempoh tidak melebihi enam bulan atau kedua-duanya di bawah Peraturan 13(1) Peraturan-peraturan Pencegahan dan Pengawalan Penyakit Berjangkit (Langkah-langkah di dalam Kawasan Tempat Jangkitan) (No.9) (2020).


OPS COVID-19: Pematuhan SOP kenderaan awam

KANGAR, 29 Januari - Sebanyak 77 buah kenderaan pengangkutan awam merangkumi bas ekspres, kereta sewa dan kenderaan e-hailing diperiksa Jabatan Pengangkutan Jalan (JPJ).

Menurut Pengarah JPJ negeri, Fatimah Mohamed Ali Piah, hasil pemeriksaan mendapati, pengusaha dan pemandu mematuhi SOP berkaitan pengoperasian kenderaan perkhidmatan awam ketika Perintah Kawalan Pergerakan (PKP).

Operasi yang bermula 16 Januari itu turut melibatkan anggota polis Ibu Pejabat Kontingen (IPK) Perlis.

Pemeriksaan yang dilakukan di Terminal Bas Bukit Lagi turut disertai penguatkuasaan di terminal bas, JPJ dan PDRM.

Sebanyak 109 notis saman dikeluarkan atas pelbagai kesalahan sepanjang pemeriksaan yang dilakukan.


Kelantan: Kucing terbiar juga dibantu

KOTA BHARU, 29 Januari - Bukan sahaja manusia perlu dibantu, malah haiwan juga perlu dikasihi.  Inisiatif dilakukan Persatuan Pet Lover memberi makan kucing terbiar terutama sepanjang tempoh Perintah Kawalan Pergerakan (PKP) harus dipuji.

Persatuan Pet Lover yang diterajui sekumpulan anak muda ditubuhkan setahun lalu memberi makanan kepada kucing terbiar di sekitar Kota Bharu.

Pengerusinya, Mohamad Saifullah Omar berkata setakat ini seramai 50 ahli terdiri daripada penghantar makanan menyertai program terbabit secara sukarela.  Mereka secara berkumpulan atau individu membawa bekalan makanan kucing yang disumbangkan oleh orang ramai hasil perkongsian melalui laman sosial dan ada juga yang menggunakan wang sendiri.

Idea untuk memberi kucing terbiar makanan tercetus selepas semua kedai-kedai dan pasar ditutup akibat pandemik COVID-19.

Khidmat murni ini akan diteruskan termasuk mengajak lebih ramai pencinta haiwan turut sama menyumbang dana atau bekalan makanan kucing.


Tempah pelacur dalam talian, 7 pelanggan diberkas

SERI KEMBANGAN, 29 Januari - Kegiatan pelacuran terbongkar selepas sepasukan polis menggempur sebuah hotel di Seri Kembangan.

Kegiatan tidak bermoral itu dipercayai menggunakan aplikasi dalam talian untuk melanggan pelacur warga asing.

Ia hasil risikan sepasukan polis yang dijalankan sejak 3 hari lalu.

Kesemua kegiatan itu dilakukan di tingkat dua dan tiga hotel yang menempatkan pelacur warga asing itu.

Ekoran daripada serbuan itu, lapan wanita warga asing dicekup.

Turut ditahan, 7 pelanggan termasuk seorang warga asing.

Dua lelaki tempatan yang menjaga premis itu juga diberkas.

Kesemua berumur lingkungan 25 hingga 52 tahun.


Kedah benar majlis akad nikah mulai 1 Februari

ALOR SETAR, 29 Januari - Kedah membenarkan Majlis Akad Nikah bermula 1 Februari ini.

Bagaimanapun, ia hanya akan dilaksanakan di pejabat agama Islam daerah (PAID) dan dibuat oleh Penolong Pendaftar Nikah, Cerai dan Rujuk mengikut penggiliran penjadualan yang ditetapkan.

Pengarah Jabatan Hal Ehwal Agama Islam Negeri Kedah (JHEAIK) Mohd Yusri Md Daud menerusi satu kenyataan berkata, permohonan kebenaran kahwin baru hanya akan diproses oleh PAID bagi pasangan yang lengkap semua dokumen.  Beliau berkata, bakal pengantin dari mukim, daerah atau negeri yang diisytihar sebagai zon merah oleh Majlis Keselamatan Negara (MKN) hendaklah menjalani ujian calitan dan mengemukakan keputusan ujian kepada Pegawai Agama Daerah dalam tempoh tiga hari sebelum majlis akad nikah dibuat.  Bakal pengantin berlainan daerah atau negeri pula hendaklah mendapatkan kebenaran rentas daerah atau negeri daripada pihak polis.  Namun, JHEAIK atau PAID tidak akan mengeluarkan apa-apa surat sokongan kepada mana-mana pihak bagi tujuan rentas sempadan berkaitan majlis akad nikah.


Jumlah kerosakan infrastruktur akibat banjir di Pahang diputus esok

MARAN, 29 Januari - Jumlah kerosakan setiap infrastruktur akibat banjir besar yang melanda Pahang akan diselaras dan diputuskan Selasa ini.

Setiap premis awam, sekolah, balai raya, masjid, surau, dan rumah penduduk yang rosak dilanda banjir akan dinilai sama ada akan dibaiki atau dibina baharu.

Timbalan Menteri Perumahan dan Kerajaan Tempatan, Datuk Seri Dr Ismail Abd Mutalib berkata, jumlah premis dan nilai kerosakan akan diputuskan pada mesyuarat bersama Menteri Kewangan, Tengku Datuk Seri Zafrul Tengku Abdul Aziz.  Beliau yang juga Ahli Parlimen Maran berkata, kementerian akan sentiasa mencari jalan agar bantuan membaik pulih premis-premis terlibat dapat disegerakan.

RM200 juta diperuntuk kerajaan persekutuan untuk tujuan itu.

Datuk Seri Dr Ismail bercakap kepada media pada program gotong-royong pembersihan pasca banjir di Madrasah Raudah Al Muhibin di Pondok Pok Kob Chenor, Maran.


Pejabat Menteri Besar Kedah di Wisma Darul Aman ditutup sementara

ALOR SETAR, 28 Januari - Pejabat Menteri Besar Kedah di Wisma Darul Aman, Alor Setar akan ditutup sementara.

Ia susulan berlaku penularan COVID-19 di satu jabatan kerajaan negeri yang terletak di wisma berkenaan.

Menurut makluman yang dimuat naik di laman Facebook rasmi Kerajaan Negeri Kedah Darul Aman, pihak pentadbiran di Pejabat Menteri Besar akan ditutup bermula 31 Januari hingga 2 Februari dan akan dibuka semula pada 3 Februari.

Turut ditutup, pejabat Jabatan Integriti dan Tadbir Urus Negeri Kedah (JITU) yang terletak di wisma sama bermula hari ini sehingga 6 Februari.

Ia bagi membolehkan proses sanitasi dan kuarantin kendiri semua kakitangan pentadbiran itu dijalankan susulan seorang kakitangan disahkan positif COVID-19 menghadiri mesyuarat di pejabat itu baru-baru ini.  Secara kebetulan, Pejabat Menteri Besar Kedah tidak pernah disanitasi sejak COVID-19 melanda negara.

Menteri Besar Kedah, Muhammad Sanusi Md Nor dalam kenyataan menerusi WhatsApp kepada RTM berkata, beliau telah melakukan ujian saringan di Klinik Kesihatan Bandar Alor Setar pagi tadi dan disahkan negatif.  Beliau menasihati orang ramai yang pernah berhubung dengan individu yang disahkan positif COVID-19 atau mempunyai gejala agar segera melakukan ujian saringan di hospital atau klinik berhampiran.


COVID-19: Aplikasi sentuhan rendah, teknologi tinggi fokus MOSTI

KUALA LUMPUR, 28 Jan - Penggunaan aplikasi Sentuhan Rendah, Teknologi Tinggi atau LOW TOUCH, HIGH TECH TECHNOLOGY, menjadi fokus Kementerian Sains, teknologi dan Inovasi (MOSTI) dalam usaha mencapai sasaran matlamat pembangunan lestari pasca COVID-19.

Aplikasi tersebut antara pelan jangka panjang yang menggunakan teknologi robotik dan digital bagi mengurangkan kadar sentuhan dalam urusan seharian sesuai norma baharu yang mengutamakan kesihatan awam.

Tambah beliau, semua pihak diberi peluang berkongsi pengalaman bagi mencari penyelesaian terbaik memerangi COVID 19 melalui program kerjasama rentas kementerian.

Ahmad Amzad Hashim berucap pada sesi webinar Forum memperkasa teknologi bagi pembangunan lestari.


Kerajaan pertimbang cadangan SUHAKAM, vaksin untuk semua tanpa kira status

KUALA LUMPUR, 28 Jan - Kerajaan sedang mempertimbang cadangan Suruhanjaya Hak Asasi Manusia, SUHAKAM agar vaksin COVID-19 diberi secara percuma kepada individu tanpa warganegara termasuk pelarian, tahanan dan banduan,

Timbalan Menteri Sains, Teknologi dan Inovasi - Ahmad Amzad Mohamed @ Hashim berkata, usaha membendung virus maut itu sepenuhnya sukar dicapai, sekiranya vaksin hanya diberikan kepada rakyat Malaysia sahaja.

Bagaimanapun, beliau memberi jaminan, rakyat Malaysia akan tetap diberi keutamaan dalam penerimaan vaksin COVID-19.

Mengulas bekalan 1 juta dos vaksin Pfizer yang bakal diterima negara pada akhir bulan depan, Ahmad memaklumkan, persediaan logistik untuk penerimaan dan pengedarannya telah dilakukan.

Ia termasuk penyimpanan dan penghantaran bekalan vaksin, khususnya ke kawasan pedalaman dan sukar diakses.

Raptai logistik untuk memastikan kelancaran pengedaran vaksin akan dilakukan di Belaga, Sarawak Jumaat ini.


Kajian klinikal fasa 3 vaksin COVID-19 bermula hari ini, libatkan 3,000 sukarelawan

PUTRAJAYA, 28 Jan - Kajian klinikal fasa 3 vaksin COVID-19 bermula di sembilan hospital SEMALAM, melibatkan 3,000 sukarelawan, bagi tempoh 13 bulan.

Menteri Kesihatan, Datuk Seri Dr Adham Baba menyifatkan Kajian fasa 3 ini sangat bersejarah dan bermakna kepada negara, terutama dalam bidang kesihatan.

Majlis pelancaran kajian klinikal secara maya ini ditaja oleh Institut Biologi Perubatan Akademik Sains Perubatan China.

Objektifnya untuk menilai keselamatan dan keberkesanan vaksin terhadap jangkitan COVID-19.

Pelaksanaan kajian perlu memenuhi piawaian antarabangsa, dasar serta polisi Regulatori Kesihatan negara yang mantap, Amalan Pengilangan Baik, Amalan Klinikal yang Baik dan Deklarasi Helsinki.

Kajian itu akan dipantau secara ketat oleh Bahagian Regulatori Farmasi Negara Malaysia serta Jawatankuasa Etika dan Penyelidikan Perubatan.

Kajian klinikal fasa 1 dan 2 telah dijalankan oleh peserta di China, dan merekodkan tindak balas imun yang signifikan terhadap antigen SARS-CoV-2.

Ia juga tidak menunjukkan kesan sampingan yang serius, iaitu tidak melebihi 30% secara keseluruhan bagi tempoh 28 hari selepas imunisasi dilaksanakan.

Jelas Datuk Seri Dr Adham, kajian klinikal itu merupakan ujian terhadap vaksin SARS-CoV-2 menggunakan platform vaksin tidak aktif.


Selesaikan isu dan cabaran semasa agenda Bumiputera

DAMANSARA, 27 Jan - TPB2030 telah mengenalpasti enam bidang keutamaan bagi merealisasikan objektif MKB menyelesaikan isu dan cabaran semasa agenda Bumiputera.

Ia meliputi penyampaian perkhidmatan, modal insan, pemilikan kekayaan, keusahawanan, ekuiti korporat, dan isu tanah rizab Melayu.

Datuk Seri Mohd Redzuan berkata, TPB2030 menjadi pemangkin pemerkasaan penglibatan Bumiputera dalam sektor berimpak tinggi.

TPB2030 turut memfokuskan tujuh aktiviti pertumbuhan ekonomi utama melibatkan sektor nilai tinggi.

Antaranya kewangan Islam, ekonomi digital, logistik, pengangkutan dan kelestarian mobiliti.

Selain itu, sektor pelancongan, pertanian dan komoditi, industri halal dan pembuatan turut diberikan perhatian.

Matlamat TPB2030 akan dicapai melalui pelbagai inisiatif hasil kolaborasi strategik kerajaan dan swasta.


Tindakan pembangunan Bumiputera 2030, inisiatif halatuju baharu

DAMANSARA, 27 Jan - Mesyuarat Majlis Kemakmuran Bumiputera, MKBmemperakukan inisiatif halatuju baharu untuk dekad akan datang menerusi Tindakan Pembangunan Bumiputera 2030, TPB2030.

Ianya berdasarkan prinsip kesaksamaan peluang dan kerberhasilan berlandaskan Wawasan Kemakmuran Bersama 2030.

Mesyuarat tersebut berlangsung secara dalam talian, dipengerusikan Perdana Menteri, Tan Sri Muhyiddin Yassin.

Menteri di Jabatan Perdana Menteri, Tugas-Tugas Khas, Datuk Seri Mohd Redzuan Yusof menjelaskan, Unit Peneraju Agenda Bumiputera, TERAJU berperanan sebagai agensi pelaksana akan menentukan bidang keberhasilan utama.

Terutama dalam memperkasa ekonomi Bumiputera melalui aktiviti perniagaan.

Beliau becakap kepada media di Mutiara Damansara.

Dalam pada itu, dua jawatankuasa juga diwujudkan di bawah MKB iaitu Jawatankuasa Pemandu Majlis Kemakmuran Bumiputera, JPMKB dipengerusikan Datuk Seri Mohd Redzuan.

Manakala Jawatankuasa Kerja Majlis Kemakmuran Bumiputera, JKMKB pula dipengerusikan Ketua Pegawai Ekskutif TERAJU, Md Silmi Abdul Rahman.


Terengganu catat kadar kebolehjangkitan (RT) COVID-19 tertinggi

KUALA TERENGGANU, 26 Januari - Terengganu mencatatkan Kadar kebolehjangkitan (RT) pesakit COVID-19 tertinggi ketika ini.

Ia menyaksikan perubahan ketara menerusi perubahan status dari zon hijau ke merah dalam tempoh hanya empat minggu.

Pengarah Kesihatan Negeri, Dr. Norazimi Yunus berkata, Kadar kebolehjangkitan (RT) tertinggi yang dicatatkan 1.52 pada 24 Januari lalu dengan 179 kes sehari.

Sehubungan itu orang ramai di negeri ini perlu serius dengan strategi yang menetapkan agar rakyat mengawal pergerakan dan patuh prosedur operasi standard. Usaha tersebut ke arah menurunkan Kadar kebolehjangkitan (RT) kepada kurang daripada 1.0 sekaligus mengembalikan Terengganu kepada zon hijau.  Beliau menyatakan demikian dalam laman facebook rasminya.


Padah ingkar PKP, warga Bangladesh cuba rasuah polis dipenjara

ALOR SETAR, 26 Januari - Seorang lelaki warga Bangladesh dijatuhi hukuman penjara dua tahun dan denda RM12,000 di Mahkamah Sesyen Alor Setar selepas mengaku bersalah merasuah seorang anggota polis pada 20 Januari lepas.  Hakim Murtazadi Amran menjatuhkan hukuman terhadap Mohammad Mosarof, 30 tahun yang didakwa memberi suapan ketika ditahan dalam sekatan jalan raya kerana tidak mempunyai surat kebenaran rentas negeri.

Berdasarkan pertuduhan Mohamad didakwa menawarkan suapan RM500 kepada Koperal Muhammad Syazwan Ahmad Safiudin sebagai dorongan untuk tidak mengambil indakan undang-undang ke atasnya.  Dia didakwa berbuat demikian kerana telah melakukan kesalahan di bawah Peraturan 5 Peraturan-Peraturan Pencegahan dan Pengawalan Penyakit Berjangkit (Langkah-Langkah di Dalam Kawasan Tempatan Jangkitan) 2021.

Dia juga didapati tidak mempunyai dokumen perjalanan yang sah, di Plaza Tol Lunas BKE Kilometer 18.8 Lebuhraya Butterworth-Kulim, kira-kira pukul 3:30 petang, 20 Januari lalu.  Mohammad dituduh di bawah Seksyen 17(b) Akta Suruhanjaya Pencegahan Rasuah Malaysia (SPRM) 2009 dan dihukum mengikut Seksyen 24(1) akta sama, yang sabit kesalahan boleh dipenjara maksimum 20 tahun dan denda lima kali ganda jumlah atau nilai suapan atau 10 ribu ringgit mengikut mana lebih tinggi.  Pendakwaan dikendalikan Pegawai Pendakwaan SPRM Mohamad Fauzee Azizan manakala Mohammad tidak diwakili peguam.


Lori Selangor Agro Market mudahkan orang ramai beli barang basah

PANDAN INDAH, 26 Januari - Bagi memudahkan orang ramai mendapatkan bekalan makanan segar ketika Perintah Kawalan Pergerakan (PKP), Perbadanan Kemajuan Pertanian Selangor (PKPS) memperkenalkan program Lori Selangor Agro Market.

Program yang diperkenal sejak 15 Januari lalu, berkonsepkan kenderaan saji akan bergerak ke lokasi-lokasi terpilih di seluruh Selangor pada setiap hari kecuali Isnin, bermula 8:00 pagi sehingga 1:00 tengahari.

Ketua Pegawai Eksekutif Kumpulan PKPS, Datuk Abdul Gharif Ramin berkata, lokasi yang akan dikunjungi adalah kawasan perumahan kos rendah dan Projek Perumahan Rakyat (PPR). Pembeli juga dinasihatkan mematuhi SOP selain memastikan mereka yang hadir melakukan pemeriksaan suhu badan serta mengimbas QR kod MySejahtera.

Mereka ditemui di tapak program Lori Selangor Agro Market di Taman Cempaka, Pandan Indah, Ampang.

Hebahan lokasi lori agro market boleh di ketahui menerusi Facebook PKPS.


3 buah sekolah diarah tutup, kakitangan sekolah disahkan positif COVID-19

KUALA TERENGGANU, 26 Januari - Urusan pengambilan buku teks murid terpaksa ditangguhkan apabila tiga lagi sekolah di Kuala Terengganu diarahkan tutup selama tujuh hari, berikutan kakitangan disahkan positif COVID-19.

Ia menjadikan ke semuanya, 15 buah sekolah telah diarahkan tutup kerana terdapat kes jangkitan wabak.

Sekolah terbaru yang ditutup ialah SK Paya Bunga dan SK Pusat Cabang Tiga, masing-masing di daerah Kuala Terengganu.  Manakala sebuah lagi sekolah di Hulu Terengganu iaitu SK Bukit Apit.  Penutupan berkuat kuasa semalam sehingga 31 Januari bagi memberi laluan kepada kerja-kerja nyah kuman.  Pengarah Kesihatan Negeri, Dr. Nor Azimi Yunus menjelaskan, arahan penutupan dibuat mengikut Seksyen 18(1)(d) Akta Pencegahan dan Pengawalan Penyakit Berjangkit, 1988.


KEDAH: Mayat pengawal keselamatan ditemukan dalam longkang

SUNGAI PETANI, 26 Januari - Seorang mayat lelaki bersama motosikalnya ditemui di dalam longkang berdekatan Klinik Kesihatan Sungai Layar, Kedah malam tadi.

Ia menjawab kehilangan seorang pengawal keselamatan selepas dua hari tidak pulang ke rumah.

Menurut Ketua Polis Daerah Kuala Muda, ACP Adzli Abu Shah mayat mangsa ditemui kira-kira pukul 7:15 malam.

Berdasarkan siasatan, polis yakin kemalangan berlaku pada pagi AHAD lalu selepas mangsa selesai bertugas sebagai pengawal keselamatan di Bukit Banyan, Sungai Petani.

Kemalangan berlaku ketika mangsa dalam perjalanan ke rumah kakaknya di Sungai Layar.  Dipercayai motosikal dipandu mangsa hilang kawalan semasa melalui selekoh menyebabkan terbabas sehingga masuk ke dalam longkang. Mangsa cedera parah di bahagian kepala, meninggal dunia di tempat kejadian.

Kes disiasat bawah Akta Pengangkutan Jalan 1987.


Malaysia dapat banyak maklumat hasil vaksinasi di Amerika Syarikat

PUTRAJAYA, 26 Jan - Tan Sri Dr Noor Hisham berkata, vaksinasi COVID-19 di Britian dan Amerika Syarikat memberi negara lebih banyak informasi mengenai keberkesanan vaksin Pfizer.

Ia membolehkan analisis dan kajian kesan sampingan daripada vaksin tersbut dilakukan.

Berhubung dengan individu yang meninggal dunia selepas mengambil vaksin Pfizer, beliau berkata, ia mungkin disebabkan vaksin atau berlaku secara kebetulan.

Sehubungan itu, Kementerian Kesihatan akan menjalankan penilaian keberkesanan vaksin dalam tempoh terdekat dan untuk jangka panjang.


MELAKA: 54kg dadah dirampas, 6 termasuk 2 warga asing ditahan

BUKIT BERUANG, 25 Januari - Lebih 54 kilogram syabu bernilai RM2.08 juta dirampas dalam serbuan pertama yang dilakukan pada Khamis lalu.

Menurut Ketua Polis Melaka, Datuk Abdul Majid Mohd Ali, sindiket pengedaran dadah itu bergiat aktif disekitar Melaka.

Turut dicekup dalam serbuan tersebut adalah enam suspek termasuk dua warga Indonesia.

Polis yang sedang menjalankan rondaan terserempak seorang lelaki dalam keadaan mencurigakan dan sebaik melihat kelibat polis, suspek cuba untuk melarikan diri.

Pemeriksaan terhadap kenderaan yang ditinggalkan menjumpai lebih 33 kilogram syabu.

Kesemua dadah tersebut dipercayai untuk dipasarkan ke pasaran antarabangsa. Semua suspek direman tujuh hari sehingga Jumaat ini dan kes dirujuk mengikut Akta Dadah Berbahaya 1952. ##


Operasi GLOVE: 16 notis tambah baik, 50 surat arahan dikeluarkan

SEPANG, 25 Januari - 16 notis penambahbaikan dan 50 surat arahan dikeluarkan kepada majikan kerana tidak patuh kehendak perundangan berkaitan Perintah Kawalan Pergerakan (PKP) dikeluarkan Jabatan Keselamatan dan Kesihatan Pekerjaan (JKKP).

Tindakan itu dilakukan hasil pemeriksaan terhadap 104 kilang menerusi Operasi GLOVE yang dilancarkan sejak 18 Januari lalu.

Timbalan Menteri Sumber Manusia, Awang Hashim yang juga Pengerusi Majlis Negara Bagi Keselamatan Dan Kesihatan Pekerjaan berkata, operasi tertumpu kepada industri yang memiliki bilangan pekerja yang ramai dan berisiko tinggi.

Tambahnya, majikan yang gagal mematuhi notis yang dikeluarkan boleh dikenakan tindakan di bawah Akta Keselamatan dan Kesihatan Pekerja 1994 yang juga memperuntukkan penalti berjumlah RM50,000 atau penjara tidak lebih 2 tahun atau kedua-duanya.

Sepanjang pemantauan dilakukan, 90 % majikan industri pembuatan dan perkilangan patuh Prosedur Operasi Standard (SOP) di tempat kerja.


PGA berjaya patahkan cubaan pemerdagangan orang, 10 PATI ditahan

KUCHING, 25 Januari - Pasukan Gerakan Am (PGA) berjaya mematahkan cubaan pemerdagangan orang apabila pihaknya menahan seorang warga tempatan dan 5 orang Pendatang Asing Tanpa Izin (PATI) di Serian.

Ia sebagai usaha PGA mematahkan jenayah pemerdagangan orang dan mengekang penularan jangkitan COVID-19 di Sarawak.

Tambah beliau, kurang 50 kilometer dari lokasi tersebut, pihaknya turut menyita dua buah kenderaan yang membawa lima lagi warga asing selain turut menahan tiga lagi warga tempatan.  Kejayaan kedua-dua serbuan tersebut hasil risikan pihaknya yang membawa kepada penemuan dan rampasan bernilai RM117,480 ringgit. SAC Mancha menjelaskan, kedua-dua kes disiasat di bawah Seksyen 15, Akta Anti Pemerdagangan Orang dan Penyeludupan Migran.  Mereka turut disiasat di bawah Seksyen 6 (1),(c), Akta Imigresesn 1959 (Akta 155) dan Akta Pencegahan Dan Pengawalan Penyakit berjangkit 1988 (Akta 342).


Ahli perniagaan bergelar datuk didakwa lagi kerana memukul

KOTA BHARU, 25 Januari - Seorang ahli perniagaan bergelar Datuk sekali lagi dihadapkan ke mahkamah atas tuduhan memukul dan ugutan jenayah ke atas isteri.

Pendakwaan ke atas Datuk Razali Daud dibuat di Mahkamah Majistret Kota Bharu. Mengikut pertuduhan pertama ahli perniagaan, Datuk Razali Daud, dia didakwa melakukan ugutan jenayah dengan menakutkan isterinya menggunakan pisau. Bagi pertuduhan kedua pula, tertuduh didakwa dengan sengaja menyebabkan kecederaan terhadap mangsa.  Kedua-dua kesalahan didakwa berlaku di Kubang Kerian 16 Januari lalu dan kes disebut semula 25 Mac depan.

Mahkamah membenarkan tertuduh di ikat jamin RM6,500 dengan seorang penjamin.

Pada November lalu, ahli perniagaan yang sama didakwa di mahkamah kerana mencederakan seorang wanita dan melakukan ugutan jenayah menggunakan pistol.


Kedai serbaneka terbakar, punca kejadian masih disiasat

KUALA LUMPUR, 25 Januari - Sebuah kedai serbaneka yang terletak berhampiran Pudu Sentral, Kuala Lumpur terbakar. Jabatan Bomba dan Penyelamat yang menerima panggilan kecemasan pada jam 2:58 pagi tadi menghantar lima jentera bomba bersama 25 anggota dari Balai Bomba Pudu dan Balai Bomba Hang Tuah untuk memadam kebakaran.

Menurut Komander Operasi Kanan Timbalan Penguasa Bomba Rodzlan Othman dalam satu kenyataan yang dikeluarkan, kebakaran melibatkan stor di luar bangunan kedai 7-Eleven yang menempatkan empat buah silinder tabung Gas Cecair Petroleum (LPG).Kebakaran turut memusnahkan struktur dalaman kedai.Sebuah hotel bajet yang terletak di tingkat atas kedai turut terbakar. Kebakaran berjaya dipadamkan sepenuhnya pukul 4:11 pagi.Punca kebakaran masih dalam siasatan dan tiada mangsa yang terlibat.


Pulau Pinang: Pasar Apollo masih ramai gagal patuhi SOP

BUTTERWORTH, 24 Januari - Seramai 35 peniaga dan penjaja tepi jalan di Seberang Perai Utara dikenakan notis amaran kerana gagal mematuhi Prosedur Operasi Standard (SOP) ketika pelaksanaan Perintah Kawalan Pergerakan (PKP).

Selain itu 20 peniaga pakaian juga diberikan notis amaran untuk menutup premis atau gerai mereka susulan aktiviti pemantauan SOP yang dijalankan di Pasar Apollo dengan kerjasama Majlis Bandaraya Seberang Perai (MBSP).

Menurut Ketua Polis Daerah Seberang Perai Utara, ACP Noorzainy Mohd Noor, hasil pemeriksaan di sekitar kawasan medan selera juga mendapati SOP tidak dilaksanakan sepenuhnya.

Antara kesalahan adalah tiada penjarakan fizikal yang sempurna, dan segelintir peniaga masih tidak menyediakan kod imbasan my-sejahtera.

Walaubagaimana sepanjang pemantauan sejak awal pagi, mendapati hampir 99 % pengunjung dan peniaga mematuhi arahan pemakaian pelitup muka.


Gagal patuh penjarakan fizikal, punca kes positif COVID-19 negara tinggi

KUALA LUMPUR, 24 Januari - Kegagalan orang ramai untuk mematuhi penjarakan fizikal menjadi punca kes jangkitan COVID-19 kembali meningkat.

Menteri Kanan Pertahanan, Datuk Seri Ismail Sabri Yaakob berkata, kealpaan rakyat apabila Prosedur Operasi Standard (SOP) dilonggarkan selepas berjaya menurunkan statistik kes aktif pandemik berkenaan menerusi pelaksanaan Perintah Kawalan Pergerakan (PKP) telah menyaksikan negara kini dalam gelombang ketiga penularan pandemik itu.

Menurut beliau, sewaktu pelaksanaan PKP pada Mac tahun lalu, hampir semua rakyat patuh dan pelanggaran SOP amatlah kurang.

Namun selepas kerajaan mula memberi kelonggaran secara beransur-ansur seperti membuka sektor ekonomi dan aktiviti sosial (kenduri dan aktiviti sukan) menyebabkan rakyat mungkin berasa sudah selamat daripada COVID-19.

Walaupun arahan pemakaian pelitup muka dipatuhi namun aktiviti berkumpulan secara besar-besaran tetap berlaku.

Malah hampir setiap hari terutama pada hujung minggu terdapat banyak tangkapan membabitkan aktiviti yang tidak mematuhi penjarakan fizikal termasuk di kelab hiburan.

Justeru tambahnya, kerajaan telah melaksanakan pelbagai inisiatif, advokasi dan peraturan baharu yang menyaksikan rakyat Malaysia hampir setiap hari dimaklumkan secara langsung perkembangan terkini COVID-19 oleh dirinya dan Ketua Pengarah Kesihatan, Tan Sri Dr Noor Hisham Abdullah.

Tanggungjawab untuk memutuskan rantaian penularan COVID-19 kini adalah tanggung jawab bersama.

Tambah beliau, apa yang boleh dilakukan kerajaan ketika ini adalah memberi nasihat dan peringatan agar SOP dipatuhi.

Seterusnya tindakan undang-undang dan yang paling penting adalah kesedaran diri.


Kedah: Penganggur dicekup bawa 1,000kg daun ketum

SIK, 24 Januari - Polis menahan seorang penganggur serta merampas 1,000 kilogram daun ketum dalam satu sekatan jalan raya (SJR) di Titi Jeniang, pagi tadi.

Lelaki berusia 29 tahun itu turut mempunyai 4 rekod jenayah lampau berkaitan dadah.

Ketua Polis Polis Daerah Sik, DSP Abd Razak Osman dalam kenyataannya berkata, suspek ditahan ketika membawa lori dengan muatan 100 bungkusan plastik berisi daun ketum.  Hasil soal siasat, dia mengaku mendapat bekalan daun ketum daripada seorang lelaki berketurunan Siam di Naka, Padang Terap.  Dia didapati terlibat dengan penagihan syabu sejak 5 tahun lepas dan penagihan pil kuda, 2 tahun lepas.  Suspek dipercayai mengambil upah membawa balik daun ketum itu ke Kelantan melalui Gerik dan Jeli dengan bayaran 500 ringgit.  Kes disiasat mengikut Seksyen 30 (3) Akta Racun 1952.


Johor peruntukkan RM10.06 juta, baiki jalan

JOHOR BAHRU, 24 Januari - Kerajaan Johor memperuntukan RM10.06 juta bagi menjalankan kerja-kerja penambahbaikan jalan di sepanjang Lebuhraya Pasir Gudang bermula 15 Februari ini.  Tumpuan penambahbaikan adalah untuk penampalan lubang di laluan sepanjang 11 kilometer yang dijangka mengambil masa dua bulan untuk disiapkan.

Exco Kerja Raya, Pengangkutan dan Insfrastruktur Johor, Mohd Solihan Badri, berkata kepada pemberita semasa meninjau tapak lokasi terbabit. Pada masa yang sama, beliau turut memaklumkan Kementerian Kerja Raya telah meluluskan peruntukan RM36.3 juta, bagi tujuan kerja menyelenggara jalan-jalan persekutuan seluruh negeri itu.  Sebahagaian besar penyelenggaraan tersebut akan dilakukan di laluan Pasir Gudang dan Johor Bahru.


Jasa petugas barisan hadapan dihargai menerusi lukisan mural

ANGKASAPURI, 24 Januari - Demi menghargai jasa petugas barisan hadapan dalam mendepani pandemik COVID-19 sebuah mural diabadikan di Institut Jantung Negara (IJN).

Mural yang dizahirkan sempena kempen "Norma Baharu COVID-19" itu, merupakan sebahagian inisiatif Kementerian Pelancongan, Seni dan Budaya (MOTAC), Balai Seni Lukis Negara (BSLN) dan Agensi Pengurusan Bencana Negara (NADMA).

Menurut Kurator Kanan Balai Seni Lukis Negara, Nurbaidah Ambak, lukisan mural yang bertemakan ‘Barisan Hadapan’ tersebut bertujuan memberi kesedaran kepada masyarakat mengenai pandemik COVID-19.

Projek yang bermula Ogos 2020 tahun lalu, melibatkan tiga orang artis mural antaranya Mohd Suhaimi Ali dan Dhiayul Mohamad Ashraf Dawari.

Menurut salah seorang pelukis, Suhaimi yang sebelum ini pernah tular apabila lukisan mural Yang Di-Pertuan Agong dan Ketua Pengarah Kesihatan dilukisnya diconteng memberitahu ekspresi mural adalah salah satu cara insan sepertinya menzahirkan penghargaan.

Sebanyak enam zon seluruh negara dipilih bagi tujuan ini antaranya di dewan orang ramai Putatan bagi Zon Sabah dan di Sigma College, Kuching bagi Zon Sarawak.


Sarawak usaha minimumkan jangkitan kes import

KOTA SAMARAHAN, 23 Januari - Sarawak sedang berusaha untuk meminimumkan risiko jangkitan kes import COVID-19 yang masuk ke dalam negeri itu.

Menurut Pengerusi Jawatankuasa Pengurusan Bencana Negeri (JPBN) Sarawak, Datuk Amar Douglas Uggah Embas antara keputusan yang diambil ialah mengurangkan jumlah penerbangan masuk.

Jelasnya, pendekatan lain yang diambil termasuk tidak membenarkan kuarantin di rumah berikutan kes penularan COVID-19 yang tinggi di Sibu dan Miri serta melaksanakan Op Jala dan Op Sapu bagi mencari dan menahan PATI. PATI yang ditahan dalam kedua-dua operasi itu akan menjalani saringan COVID-19 sebelum diserahkan kepada Jabatan Imigresen.

Langkah itu diambil bagi mengurangkan risiko PATI membawa masuk COVID-19 ke Sarawak.  Datuk Amar Douglas Uggah berkata, JPBN juga mengeluarkan maklumat lokasi-lokasi awam yang dikenalpasti mempunyai kes positif adalah bagi menyedarkan masyarakat sekali gus menggalakkan mereka untuk tampil membuat saringan COVID-19 sekiranya melawat lokasi-lokasi terlibat.  Datuk Amar Douglas Uggah menyatakan demikian ketika mamantau penguatkuasaan prosedur operasi standard (SOP) di Pasar dan Medan Selera Bandar Riyal di Kota Samarahan.


Pengurusan keselamatan dan kesihatan pekerjaan perlu dilaksana sepenuhnya

KUALA LUMPUR, 22 Januari - Pertubuhan Kesihatan Sedunia (WHO) dan pihak berkuasa kesihatan awam di seluruh dunia sudah mengambil tindakan komprehensif dan holistik dalam mengekang penularan COVID-19 terutamanya di tempat kerja.

Bagaimanapun, kebergantungan kepada pihak berkuasa sepenuhnya tidak akan berjaya sepenuhnya ekoran kekangan tenaga kerja dan penguatkuasaan yang terhad.

Pengarah Persekutuan Majikan-Majikan Malaysia (MEF), Datuk Shamsuddin Bardan berkata, pengurusan keselamatan dan kesihatan pekerjaan (KKP) secara proaktif perlu dilaksanakan majikan dalam memastikan penularan COVID-19 dapat dikawal di tempat kerja.

Pada masa sama, memastikan produktiviti syarikat tidak terjejas.

Sementara itu, pakar kesihatan awam yang juga Ketua Pegawai Eksekutif Kumpulan Medic Iman Sdn Bhd (KMI Healthcare), Dr Rayney Azmi Ali yakin kluster di tempat kerja boleh dielakkan jika setiap pekerja memahami risiko yang bakal dihadapi.


Tinjauan pasar harian masih rancak, namun pengunjung patuh SOP

KUALA TERENGGANU, 22 Januari - Hari pertama penguatkuasaan Perintah Kawalan Pergerakan (PKP 2.0) di Terengganu menyaksikan jalan raya lengang namun keadaan sedikit berbeza di pasar harian.

Tinjauan wartawan di Pasar Chabang Tiga mendapati, masyarakat masih rancak mencari barangan basah sebelum segera beredar selepas selesai berbelanja.

Setiausaha Majlis Bandaraya Kuala Terengganu (MBKT), Lukema Meri Salleh berkata, 50 anggota penguatkuasa ditugaskan secara penggiliran di semua pasar harian dengan dibantu polis dan Jabatan Sukarelawan Malaysia (RELA).

MBKT bertanggungjawab memastikan semua Prosedur Operasi Standard (SOP) dipatuhi di 13 pasar harian di daerah Kuala Terengganu dan Kuala Nerus.  Tambahnya lagi, operasi pasar harian, pasar tani dan pasar pagi di daerah Kuala Terengganu dan Kuala Nerus ditetapkan bermula 7:00 pagi hingga 2:00 petang.  Manakala aktiviti perniagaan di pasar borong bermula 2:00 pagi hingga 6:00 pagi.

PKP di Terengganu bermula hari ini sehingga 4 Febuari depan.


Perak: Ops Payung dan SJR dilaksanakan serentak

IPOH, 22 Januari - Ibu Pejabat Polis Daerah Ipoh turut melaksanakan Ops Payung selain Sekatan Jalan Raya (SJR) untuk sepanjang tempoh Perintah Kawalan Pergerakan (PKP).  Ketua Polis Daerah Ipoh, Asisten Komisioner, A. Asmadi Abdul Aziz memberitahu media, pendekatan tersebut bertujuan memastikan orang awam terus mematuhi Prosedur Operasi Standard (SOP) ditetapkan.

Selain itu, tumpuan operasi turut diberikan di sekitar pasar awam.

Seramai 188 pegawai dan anggota ditugaskan sepanjang PKP dibantu Angkatan Tentera Malaysia, Jabatan Pengangkutan Jalan dan Rela. Beliau berkata demikian ketika melakukan tinjauan SJR di Jalan Kuala Kangsar, Ipoh.


Serangan penyakit bena perang, MADA tingkat kawalan & pemantauan

ALOR SETAR, 22 Januari - Sebilangan kawasan sawah padi berkeluasan 514.18 hektar di kawasan Lembaga Kemajuan Pertanian Muda (MADA) terjejas akibat serangan bena perang. Manakala, 150.50 hektar daripada jumlah itu telah mengalami tahap “hopper burnt” iaitu simptom atau kesan serangan padi yang teruk.

Pengerusi MADA, Ahmad Tarmizi Sulaiman memberitahu secara keseluruhan tahap serangan bena perang di kawasan muda sehingga kini masih dalam keadaan terkawal.

Beliau menjelaskan, pasukan MADA sedang giat melakukan kerja pemantauan di bawah Program pengawasan dan ramalan (PNR) di lapangan dengan kerjasama Bahagian BiosekuritiTumbuhan (BBT), Jabatan Pertanian.    Di Kawasan Muda,terdapat 945 titik PNR yang telah ditetapkan secara bersama di antara MADA dan BBT.    Sebanyak 131 kawasan yang terjejas telah dinaikkan bendera merah sebagai tanda memberi amaran kepada peladang yang berdekatan untuk mengambil tindakan kawalan selanjutnya.    Beliau ditemui media selepas melakukan lawatan di kawasan sawah padi yang diserang bena perang di Kampung Padang Garam, Kuala Sungai, Alor Setar. Turut hadir, Ahli Dewan Undangan Negeri, ADUN Sungai Limau, Mohd Azam Abd Samat, ADUN dan Timbalan Pengurus Besar (Pertanian) MADA, Kamarudin Dahuli.


Inisiatif sekolah guna kaedah pandu lalu

JEMPOL, 22 Januari - Sekolah Menengah Kebangsaan (SMK) Bandar Baru Serting, Jempol menggunakan kaedah pandu lalu untuk menyerahkan modul Pembelajaran Dan Pengajaran dari Rumah (PDPR) kepada pelajar.

Ia merupakan antara inisiatif dilaksana pihak sekolah dalam usaha memastikan pelajar dapat meneruskan pembelajaran dalam tempoh Perintah Kawalan Pergerakan (PKP).

Menurut Pengetua sekolah itu, Faridah Sulan, usaha itu mendapat sambutan sepenuhnya daripada pelajar dan ibu bapa yang hadir untuk mengambil modul yang disediakan guru meliputi semua subjek sehingga 7 Mac depan.

Beliau tidak mahu ada di antara pelajar yang ketinggalan berikutan faktor ketidak mampuan mengakses jalur lebar dan kekangan berada di kawasan luar bandar.

Seramai 554 pelajar sekolah berkenaan terdiri daripada tingkatan 1 hingga 5 disediakan modul PDPR. PDPR dilaksana pada hari persekolahan menggunakan aplikasi Whatsapp dan Telegram.


PKP Kedah: Urusan nikah, cerai dan rujuk ditangguhkan

ALOR SETAR, 22 Januari - Perkhidmatan nikah, cerai dan rujuk di Pejabat Agama Islam Daerah (PAID) dan semua majlis akad nikah seluruh Kedah ditangguhkan selaras dengan pelaksanaan Perintah Kawalan Pergerakan (PKP) bermula hari ini sehingga 4 Februari depan.  Penangguhan bermula hari ini sehingga tamat PKP.

Pengarah Jabatan Hal Ehwal Agama Islam Negeri Kedah (JHEAIK) Mohd Yusri Md Daud berkata, selain itu pelaksanaan kursus pra-perkahwinan Islam MBKPI seluruh negeri juga ditangguhkan sepanjang tempoh PKP.  Turut ditangguhkan, perkhidmatan runding cara secara bersemuka di pejabat agama Islam seluruh daerah.  Beliau menjelaskan sebarang pertanyaan berkaitan urusan runding cara boleh dihantar melalui emel. Sebarang perubahan atau pindaan berkaitan arahan ini akan dimaklumkan dari semasa ke semasa.


SJR PKP Perlis: 11 sekatan dilaksana

KANGAR, 22 Januari - Sebanyak 11 sekatan jalan raya (SJR) di seluruh negeri Perlis dilaksanakan serentak dengan pelaksanaan Perintah Kawalan Pergerakan (PKP) bermula pukul 12.01 tengah malam tadi.

Ketua Polis Perlis, Datuk Surina Saad berkata,sebelum ini hanya tujuh sekatan jalan raya dilaksanakan di setiap sempadan negeri Perlis-Kedah dan penugasan Ops Benteng Sempadan Darat.  Dalam usaha memastikan orang ramai mematuhi PKP, pihak polis menambah empat lagi sekatan jalan raya daerah tambahan kepada SJR sedia ada.

Datuk Surina ditemui selepas Mesyuarat Jawatankuasa Kerja Keselamatan Negeri Berkaitan Pengurusan COVID-19 di Kompleks Dewan Undangan Negeri, Kangar.  Bagi pematuhan pergerakan sempadan negeri, setiap hari sebanyak 2,000 pemeriksaan merentas negeri dilakukan terutama di laluan Kangar-Alor Setar di Simpang Empat kerana kebanyakan mereka ini bertugas di Perlis walaupun tinggal di Kedah.  Manakala sejak 1 Januari hingga semalam, sebanyak 52 kompaun dikeluarkan polis terhadap orang ramai yang masih ingkar atau tidak mematuhi peraturan norma baru ditetapkan seperti penjarakan sosial dan tidak memakai pelitup muka.


Bekalan barangan keperluan Perlis mencukupi

KANGAR, 22 Januari - Berikutan Pelaksanaan Perintah Kawalan Pergerakan (PKP) di negeri Perlis bermula hari ini hingga 4 Februari 2021, Kementerian Dalam Negeri dan Hal Ehwal Pengguna Perlis mendapati, 11 jenis barangan keperluan asas di negeri ini adalah mencukupi dan bekalan adalah stabil di pasaran.

Pengarahnya, Norazah Jaapar berkata, 11 barang keperluan asas yang dipantau keberadaan bekalannya adalah gula, minyak masak, tepung gandum, beras, roti putih, susu tepung, sayur-sayuran, ayam, telur ayam, bawang dan pelitup muka.

Sehingga semalam kesemua stok barangan keperluan yang disebutkan mencukupi, malah pihaknya melihat tiada pembelian panik dikesan di negeri ini.

Bermula sejak 1 Januari hingga 20 Januari lalu, sebanyak 772 pemeriksaan telah dijalankan dan kementerian akan terus memantau bekalan serta harga barangan di pasaran melalui tindakan penguatkuasaan yang berterusan di bawah Akta Kawalan Bekalan (AKB) 1961 dan Akta Kawalan Harga dan Anti Pencatutan 2011 khususnya sepanjang Perintah Kawalan Pergerakan (PKP).


PKP: Sekatan jalan raya diadakan di seluruh negeri Perak

IPOH, 22 Januari - Polis Perak menjalankan 53 Sekatan Jalan Raya (SJR) di sempadan negeri dan daerah susulan pelaksanaan Perintah Kawalan Pergerakan (PKP) di negeri itu.

Menurut Ketua Polis Perak, Datuk Mior Faridalarhrash Wahid, selain itu 386 pasukan pemantau pematuhan Prosedur Operasi Standard (SOP) turut akan digerakkan bagi tujuan sama.

Kedua-dua penugasan melibatkan 1,822 petugas barisan hadapan setiap hari. Bagi memastikan penugasan dapat dilaksanakan dengan lancar, arahan pembekuan cuti dan pergerakan semua pegawai polis kecuali cuti kecemasan sepanjang pelaksanaan PKP turut dikeluarkan.  Semua pihak dinasihatkan agar sentiasa mematuhi SOP dan peraturan ditetapkan.  Tegas Datuk Mior, pihak polis tidak akan teragak-agak mengambil tindakan sekiranya berlaku sebarang pelanggaran SOP.


Ingkar PKP: Nilai kompaun akan dinaikkan

KUALA LUMPUR, 21 Januari- Kerajaan telah meminta Pejabat Peguam Negara untuk menggubal ordinan darurat bagi menambah nilai kompaun dan tempoh penjara, bagi kesalahan ingkar arahan Perintah Kawalan Pergerakan (PKP).

Menteri Kanan Pertahanan, Datuk Seri Ismail Sabri berkata, ordinan itu akan berkuatkuasa secepat mungkin, sebaik sahaja ia diluluskan.

"Denda terhadap individu boleh ditambah kepada denda maksima."

"Kita boleh menggubal ordinan ini untuk memastikan rakyat patuh kepada Prosedur Operasi Standard (SOP)."Jelas beliau, antara faktor utama orang ramai gagal mematuhi SOP, adalah kerana kompaun berjumlah RM1,000 dianggap ringan, terutamanya oleh pemilik premis.


COVID-19: 16 kluster baharu dikenal pasti

PUTRAJAYA, 21 Januari - Sebanyak 16 kluster baharu dikenal pasti hari ini melibatkan Lembah Klang, Perak, Sabah, Johor, Kedah, Pulau Pinang dan Terengganu dengan 316 kes positif COVID-19.Menurut Ketua Pengarah Kesihatan, Tan Sri Dr. Noor Hisham Abdullah, daripada jumlah itu, 11 kluster berkaitan tempat kerja, masing-masing dua Kluster Komuniti dan melibatkan kumpulan berisiko serta satu kluster berkaitan keagamaan.

Tan Sri Dr. Noor Hisham turut memaklumkan kluster-kluster dengan pertambahan kes baharu tertinggi pada hari ini adalah Kluster Pasai (88 kes), Kluster Tapak Bina Dutamas (42 kes), dan Kluster Jalan Sempadan (32 kes).Sementara itu tujuh kluster diisytihar tamat hari ini melibatkan Kluster Kaya, Kluster Enggor, Kluster Perdana 6, Kluster Tapak Bina Jalan Tun, Kluster Tapak Bina Darul, Kluster Jalan College, dan Kluster Jalan Lapan.Sehingga hari ini, terdapat 701 kluster secara keseluruhan, dengan 327 kluster aktif, manakala 374 kluster telah tamat.


PKP di 7 negeri dilanjut sehingga 4 Februari 2021

KUALA LUMPUR, 21 Januari- Tujuh negeri yang tempoh Perintah Kawalan Pergerakan (PKP) sepatutnya tamat pada 26 Januari ini dilanjutkan sehingga 4 Februari depan.Menteri Kanan Pertahanan, Datuk Seri Ismail Sabri Yaakob memaklumkan, negeri berkenaan masing-masing, Pulau Pinang, Selangor, Wilayah Persekutuan, Melaka, Johor, Kelantan dan Sabah.

Langkah ini diputuskan pada mesyuarat khas Majlis Keselamatan Negara (MKN) berdasarkan penilaian risiko dan nasihat Kementerian Kesihatan Malaysia (KKM).

"Kita seragamkan tarikh tamat negeri-negeri lain yang baharu diumumkan minggu lepas."

"Jadi kita tambah lagi supaya selepas ini tarikh tamat semua negeri di seluruh negara adalah sama kecuali di Sarawak."

Datuk Seri Ismail Sabri turut memaklumkan, kerajaan bersetuju untuk menamatkan Perintah Kawalan Pergerakan Diperketat (PKPD) di Asrama Westlite Taman Perindustrian Tampoi Jaya, Johor Bahru yang dijadual berakhir esok.

Sepanjang tempoh PKPD ini, seramai 1,585 penghuni menjalani ujian saringan dan daripada angka itu, 682 penghuni dikenal pasti positif COVID-19.Berdasarkan penilaian KKM, dalam tempoh berkenaan mendapati trend menunjukkan penurunan denngan kes terakhir dilaporkan pada 15 Januari dan tiada lagi sampel menunggu keputusan.


25 sekatan jalan raya (SJR) di Terengganu diaktifkan malam ini

KUALA TERENGGANU, 21 Januari - 25 sekatan jalan raya (SJR) bakal diaktifkan di seluruh Terengganu sepanjang tempoh pelaksanaan perintah kawalan pergerakan (PKP) bermula pada 12:01 minit malam ini.  Menurut Ketua Polis Negeri, Datuk Roslee Chik,sekatan jalan raya itu melibatkan 10 lokasi di empat daerah antaranya Kemaman, Dungun, Besut Dan Setiu dan akan diperketat di sempadan pintu masuk negeri.  Manakala sekatan jalan raya secara bergerak pula akan dijalankan di 15 lokasi bagi mengawal pergerakan keluar masuk penduduk setempat ke daerah-daerah lain.  12 laluan tikus di Besut dan Kemaman juga tidak terkecuali dikenakan sekatan tersebut. Seramai 700 anggota akan bertugas secara bergilir-gilir.

Selain itu, sebanyak 1,321 kompoun dikeluarkan di seluruh negeri kerana melanggar SOP.

Beliau ditemui media semasa menjadi tetamu di konti Terengganu.Fm, Kuala terengganu.


COVID-19:  3,170 kes positif baharu

KUALA LUMPUR, 21 Januari- Sebanyak 3,170 kes positif COVID-19 baharu direkodkan hari ini.

Ia menjadikan jumlah kumulatif kes positif mencatat sebanyak 172,549, dengan jumlah kes aktif 41,755.Manakala bagi kes sembuh pula, sejumlah 2,490 kes dilaporkan, yang menjadikan jumlah kumulatif kes sembuh adalah 130,152.Dukacita dimaklumkan sebanyak 12 kematian hari ini, sekaligus menjadikan jumlahnya kini mencapai 642.


Cubaan bawa masuk kayu dari negara China, tumpas

BUTTERWORTH, 21 Januari - Cubaan membawa masuk kayu jenis pallet kayu pine atau Pine Wood Litter dari negara China tanpa permit sah digagalkan Jabatan Perkhidmatan Kuarantin dan Pemeriksaan Malaysia (MAQIS) Pulau Pinang

Pengarahnya, Zarina Ramli berkata semasa pemeriksaan petang semalam di Pelabuhan Pengkalan Kontena Butterworth Utara pasukannya menemukan 2 buah kontena berisi kayu berkenaan yang dianggarkan bernilai RM63,378.79.

Ke semua kayu berjumlah 3,600 paket itu dipercayai untuk kegunaan haiwan peliharaan.  Kes disiasat bawah Seksyen 11 (1) dibawah Akta Perkhidmatan Kuarantin dan Pemeriksaan Malaysia 2011 (Akta 728).


Nenek dihadap ke mahkamah, bunuh cucu saudara

SELAYANG, 21 Januari - Seorang nenek warga Indonesia berhadapan hukuman mati selepas dihadapkan di Mahkamah Majistret Selayang atas tuduhan membunuh cucu saudaranya.

Tertuduh, Ipzuma Ambo, 55 tahun, didakwa dengan niat membunuh kanak-kanak kurang upaya (OKU), Qaseh Nur Qalesya Roza Iskandar (5 tahun) pada Disember lalu.

Pertuduhan dibuat mengikut Seksyen 302 Kanun Keseksaan dan jika sabit kesalahan berdepan hukuman mati mandatori.

Bagaimanapun tiada pengakuan direkodkan daripada tertuduh sebaik pertuduhan dibacakan di hadapan Majistret Nik Mohd Fadli Nik Azlan.

Sementara itu di Mahkamah Sesyen, bapa mangsa, Roza Iskandar Mardi (34 tahun) mengaku tidak bersalah atas pertuduhan mengabai dan menyebabkan kecederaan fizikal pada mangsa.

Pertuduhan dibuat mengikut Seksyen 31(1)(a) Akta Kanak-kanak 2001. Jika disabit kesalahan, boleh dipenjara sehingga 20 tahun atau denda sehingga 50 ribu atau kedua-duanya sekali.

Kedua-dua kes disebut semula pada 18 Februari 2021.


Masjid dan rumah ibadat di Negeri Sembilan dibenar operasi ikut SOP

SEREMBAN, 21 Januari - Semua masjid dan surau di Negeri Sembilan dibenarkan beroperasi sepanjang tempoh pelaksanaan Perintah Kawalan Pergerakan (PKP).

Bagaimanapun, semua operasi perlu mematuhi SOP ditetapkan Jabatan Hal Ehwal Agama Islam Negeri.

Dalam sidang media khas, Menteri Besar Negeri Sembilan,Datuk Seri Aminuddin turut memaklumkan operasi untuk rumah ibadat bukan Islam hanya dibenar melakukan aktiviti ibadat sahaja.

Negeri Sembilan antara enam negeri terbaru dikenakan PKP bermula esok selain Kedah, Perak, Pahang, Terengganu dan Perlis.


COVID-19: 4,008 kes positif dikesan

KUALA LUMPUR, 20 Januari- Kes baharu hari ini kembali mencecah ke angka 4,000, dengan mencatat sebanyak 4,008 kes positif.

Ia menjadikan jumlah kumulatif kes positif adalah mencecah 169,379 kes.

Angka berkenaan merupakan jumlah harian kedua tertinggi setakat ini.Negeri Selangor masih kekal mencatat negeri yang mempunyai kes tertinggi iaitu sebanyak 1,179 kes. Bagi kes sembuh, terdapat 2,374 kes yang menjadikan jumlah kumulatif kes sembuh adalah sebanyak 127,662.Dukacita dimaklumkan, terdapat 11 kematian dilaporkan, menjadikan jumlahnya 630.


KUALA LUMPUR, 20 Januari- Sebanyak 16 Kluster Baharu dikenal pasti hari ini di sembilan buah negeri.Ia melibatkan negeri Selangor, Sabah, Johor, Terengganu, Perak, Melaka, Negeri Sembilan, Wilayah Persekutuan Kuala Lumpur dan Pahang.

Ketua Pengarah Kesihatan, Tan Sri Dr Noor Hisham Abdullah dalan kenyataannya menjelaskan, 11 kluster baharu hari ini melibatkan kategori Kluster Tempat Kerja, dengan dua kluster di Selangor iaitu Kluster Bestari Rantau dan Kluster Tapak Bina Abdul Aziz.Tiga Kluster di Johor iaitu Kluster Tapak Bina Jalan Digital, Kluster Tampoi Lima dan Kluster Jalan Seroja.Kluster Tapak Bina Jalan Digital juga dikesan di Terengganu.Manakala dua kluster dikenal pasti di Melaka, iaitu Kluster Jalan Usaha dan Kluster Tapak Bina Bukit Sebukor.Satu kluster di kenal pasti masing-masing di Sabah, melibatkan Kluster Jalan KKIP Selatan, Kluster Persiaran Tasek di Perak, Kluster Sungai Ibor di Negeri Sembilan dan Kluster Jalan Sejahtera di Wilayah Persekutuan Kuala Lumpur.Lima kluster selebihnya melibatkan Kategori Kluster Komuniti yang dikenalpasti iaitu Kluster Batu Enam di Perak, Kluster Bukit Gelugor di Pahang, Kluster Jalan Niaga di Johor, Kluster Kampung Balibata di Sabah dan Kluster Sawmill Luit di Pahang.


PKP: Solat Jumaat di Kedah dibenar, maksimum 50 jemaah

ALOR SETAR, 20 Januari- Berikutan pelaksananan Perintah Kawalan Pergerakan (PKP) yang bakal berkuat kuasa di Kedah Jumaat ini, pelaksanaan solat Jumaat hanya dibenarkan dengan maksimum 50 jemaah tidak termasuk pegawai dan ahli jawatankuasa masjid. Kenyataan Pengarah Jabatan Hal Ehwal Agama Islam Negeri Kedah (JHEAIK) Mohd Yusri Md Daud memberitahu, bagi solat fardu pula, hanya lima pegawai atau ahli jawatankuasa masjid dan surau dibenarkan mendirikan solat secara berjemaah.

Individu berusia 12 tahun ke bawah dan yang tidak mematuhi Prosedur Operasi Standard (SOP) tidak dibenar memasuki premis masjid atau surau.

Solat Jumaat tidak harus melebihi 45 minit bermula dari azan hingga selesai solat, sementara solat fardu pula tidak harus melebihi 20 minit. Program keagamaan juga tidak dibenarkan.Masjid atau surau yang melanggar atau tidak mematuhi arahan berkenaan boleh ditarik balik kebenaran melaksanakan aktiviti yang dinyatakan.Manakala perkhidmatan nikah, cerai dan rujuk ditangguhkan bermula 22 Jan ini hingga tamat PKP.